Senoi Praaq – Unit Khas Yang Dipanggil CIA Sebagai “Silent Killer”

Semasa era Darurat (1948-1960), pengganas komunis sentiasa menjadi duri dalam daging kepada pasukan keselamatan British dan Persekutuan Tanah Melayu. Tetapi semua itu berubah dengan kemunculan Senoi Praaq. Bagi ahli Bintang Tiga, bertembung dengan Senoi Praaq ibarat menempah kematian untuk diri sendiri.

Unit khas yang terdiri daripada Orang Asli ini mungkin tidak akan terbentuk sekiranya permohonan untuk membentuk unit kedua Perkhidmatan Khas Udara (SAS) British oleh Jeneral Gerald Templer mendapat lampu hijau oleh kerajaan di London pada 1954. Selepas permohonannya ditolak, satu unit eksperimen kecil dibentuk pada 1956 dengan tujuan melatih Orang Asli sebagai jentera perisikan dan ketenteraan sehebat unit SAS.

Senoi Praaq atau Orang Perang dalam Bahasa Semai merupakan cetusan idea seorang pegawai perisikan bernama R.O.D Noone. Noone bukan calang-calang orang kerana merupakan pegawai perisikan tentera British berpangkat Kolonel dan sebahagian daripada struktur ketenteraan British di Tanah Melayu semasa Darurat.

Semasa membentangkan ideanya kepada Templer, Noone melihat Senoi Praaq sebagai senjata efektif menentang Bintang Tiga. Ini kerana unit ini boleh sampai ke kawasan petempatan Orang Asli yang terpencil dan mempengaruhi Orang Asli untuk menolak fahaman komunisme. Idea ini akhirnya mendapat kelulusan Templer pada 1956 sebagai salah satu cabang Jabatan Orang Asli (kini dikenali sebagai Jabatan Kemajuan Orang Asli (JAKOA)).

Pada awalnya, kekuatan Senoi Praaq ialah sekitar 20 orang sebelum ditambah kepada 40 orang. Kesemua 40 rekrut ini dilatih oleh tentera British termasuk SAS menerusi mendiang Mejar (kini Viscount) John Slim. Mereka dilatih selama tiga bulan dengan fokus latihan tertumpu kepada pembentukan unit kecil dan senjata tersembunyi – komponen kepada taktik serangan hendap dengan kelajuan dan kejutan ditekankan.

Kesemua 40 orang ini merupakan ahli terawal Skuadron A dan diketuai oleh Charles H. Ley sebagai komander pertama mereka. Kekuatan Senoi Praaq kemudiannya bertambah kepada 80 orang menerusi pembentukan satu lagi skuadron pada 1957. Noone bertindak sebagai pegawai pemerintah mereka yang pertama dan berkhidmat dari 1957 hingga 1961.

Disebabkan nama Senoi Praaq, ramai menyangka majoriti ahli unit ini terdiri daripada orang Senoi. Hakikatnya, terdapat anggota Senoi Praaq yang mewakili 18 sub-etnik Orang Asli di seluruh negara.

Senoi Praaq beroperasi di hutan belantara tebal dari sempadan Thailand-Tanah Melayu hinggalah ke Johor. Bagi sesetengah unit pasukan keselamatan, beroperasi di hutan merupakan satu cabaran. Tetapi bagi Senoi Praaq, perkara sebegini sudah biasa kepada mereka kerana cara hidup mereka yang bersifat harmoni dengan alam.

Lantas, ini menjelaskan mengapa pengganas komunis takut dengan mereka. Menurut Pengarah Muzium Orang Asli di Gombak, Selangor, Asmawi Mohamed Yunos, terdapat banyak kisah yang didengarnya daripada pengunjung Orang Asli setiap kali mereka bertandang ke muzium berkenaan.

Salah satunya ialah seorang ahli Senoi Praaq berupaya membunuh 10 orang pengganas komunis. Ini turut disokong dengan banyak keterangan bertulis bahawa ramai pengganas komunis mati di tangan ahli unit ini. Perkara ini dicapai menerusi penggunaan helah memburu mereka seperti belantik atau senjata tradisional seperti sumpit.

Belantik selalunya digunakan sebagai cara untuk menjerat haiwan buruan seperti ayam hutan. Tetapi bagi Senoi Praaq, ia amat sesuai sebagai perangkap komunis. Komponen bahannya terdiri daripada rotan, akar dan tali. Sebaik saja siap dipasang, ia disembunyikan di bawah timbunan daun dan rumput. Mana-mana individu malang yang terpijak perangkap ini menjadi mangsa mudah unit berkenaan.

Selain itu, ahli Senoi Praaq juga dikenali kerana mempunyai kekuatan yang luar biasa di sebalik saiz badan yang biasa. Ini kerana gaya hidup mereka sebelum ini sudah biasa mengangkut barang berat dengan sesetengahnya mempunyai berat bersamaan dengan berat mereka sendiri.

Dan disebabkan mereka arif dengan selok-belok hutan, ini memudahkan mereka untuk mencari jalan pintas untuk berada di hadapan pengganas komunis. Bagi Asmawi, pengetahuan sebegini menjadikan Senoi Praaq sebagai musuh yang amat digeruni Bintang Tiga.

Tidak ramai tahu selepas negara mencapai kemerdekaan dan pembentukan Malaysia pada September 1963, Senoi Praaq membantu melatih unit Peninjau Montagnard. Unit ini dibentuk atas permintaan Presiden Vietnam Selatan, Ngo Dinh Diem yang ketika itu berdepan ancaman Vietnam Utara yang berfahaman komunisme.

Tugas mereka ialah mengajar Peninjau Montagnard seberapa banyak pengetahuan tentang operasi ketenteraan terutama di belantara dan membentuk rangkaian perisikan dalam kalangan orang Montagnard. Disebabkan reputasi mereka yang cekap di belantara, Agensi Perisikan Pusat (CIA) menggelar Senoi Praaq sebagai Silent Killer (Pembunuh Senyap).

Bagaimanapun, misi ini dirahsiakan bukan saja bagi menjaga integriti misi tetapi menjaga kestabilan politik dan hubungan luar yang dijalin Malaysia ketika itu. Apabila situasi di Vietnam semakin berkecamuk dan kempen Ganyang Malaysia yang digerakkan Indonesia dimulakan, Senoi Praaq segera dibawa pulang ke tanah air.

Tetapi dalam perjalanan pulang, mereka masih perlu berdepan ancaman komunis. Ramai ahli Senoi Praaq gugur semasa pulang tetapi ia mengukuhkan legasi mereka sebagai unit yang digeruni pihak musuh. Kisah mereka diabadikan menerusi buku karangan Roy Jumper yang bertajuk Death Waits in the Dark: the Senoi Praaq, Malaysia’s Killer Elite pada 2001.

Apabila komunis melancarkan kempen pemberontakan mereka yang kedua dari 1968 hingga 1990, kerajaan memutuskan untuk menyerap Senoi Praaq sebagai sebahagian daripada Polis Diraja Malaysia (PDRM) pada 1968. Ini bagi membolehkan pengalaman dan kepakaran mereka dapat dimanfaatkan sepenuhnya oleh PDRM dalam memerangi ancaman komunis.

Susulan penyerapan itu, Senoi Praaq dinamakan semula sebagai Batalion Ketiga, Pasukan Gerakan Am (PGA). Dua tahun selepas itu, satu lagi batalion dibentuk oleh PDRM dan dikenali sebagai Batalion Ke-18, PGA.

Hari ini, walaupun sebahagian daripada PGA, peranan utama Senoi Praaq ialah mengawal kawasan sempadan negara. Dan sekiranya perlu, khidmat mereka dipinjamkan sebagai penjejak untuk operasi mencari individu yang hilang seperti operasi pencarian Nora Anne Quoirin di Negeri Sembilan pada 2019 dan helikopter Nuri yang terhempas di Genting Sepah pada 2007.

Kerana kecekapan mereka mengawal sempadan negara, kini giliran penyeludup pula yang terkencing-kencing dengan Senoi Praaq. Menurut bekas Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abdul Rahim Jaafar, komitmen tinggi, ketegasan dan integriti mereka menyebabkan penyeludup-penyeludup ibarat cacing kepanasan.

Kalau anda berminat membaca mengenai perkara seumpama dengan artikel, kami nak cadangkan buku terbaru kami, PERTEMPURAN DI HUTAN tulisan Dato’ Mohd Rani, yang bercerita pengalaman beliau melawan Komunis dalam 11 pertempuran. Beli di: t.ly/Z9XHR

RUJUKAN

Abdul Rahman, S. A. (2013). HISTORY OF SPECIAL OPERATIONS FORCES IN MALAYSIA. NAVAL
POSTGRADUATE SCHOOL, MONTEREY, CALIFORNIA.

Bernama. (2020, 20 November). CIA gelar Senoi Praaq “Silent Killer” – PGA.

Bernama. (2021, 30 Januari). Senoi Praaq berintegriti tinggi, digeruni penyeludup.

Sumber gambar: Foto Arkib NSTP


Qin: Dinasti Yang Menjatuhkan Dinasti Paling Lama Dalam Sejarah China

Dinasti Qin, Qin juga boleh dieja Kin atau (romanisasi Wade-Giles) Ch’in, dinasti yang menubuhkan kerajaan China pertama yang hebat. Qin – yang hanya berlangsung dari 221 hingga 207 SM tetapi dari mana nama China berasal – menetapkan batas dan sistem pentadbiran asas yang harus diikuti oleh semua dinasti China berikutnya selama dua milenium berikutnya.

Dinasti ini berasal dari negara Qin, salah satu dari banyak negara kecil di mana China dibahagikan antara 771 dan 221 SM. Negara Qin, yang menduduki lembah Sungai Wei yang strategik di wilayah barat laut  yang ekstrim di negara itu,  adalah salah satu negara paling kecil dari antara negara kecil yang lain dan merupakan salah satu angkatan tentera yang paling terkenal.

Di antara pertengahan abad ke-3 dan akhir abad ke-2 SM, para penguasa Qin mulai memusatkan kekuasaan negara, menciptakan sistem undang-undang yang ketat yang berlaku di seluruh negeri dan membahagikan negeri ini menjadi serangkaian komando dan wilayah yang diperintah oleh pegawai yang dilantik oleh kerajaan pusat. Di bawah perubahan tersebut, Qin perlahan-lahan memulakan rancangan dengan men4kluki negara-negara sekitarnya, lalu negara Qin muncul menjadi negara terkuat di China.

Akhirnya, pada 246 SM, budak lelaki yang bernama Ying Zheng menaiki takhta selepas kemangkatan ayahnya iaitu Zhuangxiang. Dia, bersama dengan menterinya Li Si, menamatkan pen4klukan Qin pada tahun 221 lalu terciptalah  kerajaan Qin. Ying Zheng memproklamisikan dirinya sebagai Qin Shihuangdi (“Maharaja Qin yang Berdaulat Pertama”).

Untuk memerintah wilayah yang luas, Qin Shi Huang melancarkan pemerintahan yang tegas; mereka menyeragamkan sistem tulisan, menyeragamkan ukuran panjang dan berat dan lebar lebuh raya, menghapuskan semua hak istimewa, mengawasi pembinaan skala besar yang kemudian menjadi Tembok Besar Pertama, dan pada tahun 213, untuk menghentikan pemikiran subversif, memerintahkan semua buku terbakar, kecuali yang berkaitan seperti perubatan.

Dinasti Qin meninggalkan dua monumen seni bina berkadar gergasi. Satu ialah Tembok Besar China, yang sebenarnya menghubungkan bahagian dari sejumlah tembok pendek yang ada, dan satu lagi istana besar untuk maharaja pertama iaitu Qin Shi Huang, yang berisi sebuah dewan negara sekitar 1,500 kaki (450 meter) persegi.

Sumbangan seni yang paling penting mungkin adalah penyederhanaan dan penyeragaman bahasa Cina bertulis yang baru muncul. Sedikit yang masih tinggal dari lukisan Dinasti Qin, tetapi secara umum mereka meniru apa yang dihasilkan pada akhir zaman Zhou (1046–256 SM). Siluet yang dilukis di atas papan pemakaman menggambarkan pemandangan dan binatang (mitos dan sebenar) dan pemandangan bersejarah.

Makam Qin berhampiran Xi’an di provinsi Shaanxi, tempat pemakaman Shihuangdi dengan tentera sekitar 8.000 tentera dan kuda terra-cotta seukuran, telah ditetapkan sebagai tapak Warisan Dunia UNESCO pada tahun 1987.

TERJEMAHAN:

The Editors of Encyclopaedia Britannica. https://www.britannica.com/topic/Qin-dynasty

Artikel dikirimkan oleh Sima Qian untuk The Patriots.


“Carve-Out Compete”

TERAJU mempunyai banyak program yang bertujuan untuk menyediakan peluang kepada syarikat Bumiputera untuk mengembangkan perniagaan mereka. Lantas TERAJU memperkenalkan program “Carve-out and Compete” sebagai satu inisiatif khas bagi menarik penyertaan syarikat Bumiputera dalam projek-projek mega kerajaan, GLC dan Swasta.

“Carve-Out Compete” diterajui oleh enam prinsip rancangan Transformasi Ekonomi Bumiputera iaitu mesra pasaran, berasaskan keperluan, berasaskan merit, ketelusan, daya saing, pro pertumbuhan dan mampan. Syarikat Bumiputera juga perlu bersaing sesama sendiri untuk mendapatkan kontrak projek tertentu. Secara tidak langsung, syarikat yang terbaik sahaja akan dipilih berdasarkan Merit.

Rancangan Malaysia ke-11 (RMK11) turut menyatakan tentang “Carve-Out Compete” di bawah strategi ke-4, “Memperkasa Ekonomi Komuniti Bumiputera”, di mana akan diperuntukan mana mana projek bernilai RM500 juta ke atas perlu disumberkan ke luar kepada usahawan Bumiputera.


Pertempuran Sekigahara: Pertempuran Samurai Yang ‘Legend’ Dalam Sejarah

Siapa sangka bahawa detik 1600 Masihi itu bakal menjadi penamat kepada fasa Sengoku yang banyak diwarnai oleh perang saudara antara-antara samurai yang menguasai Jepun ketika itu. Pertempuran ini juga bakal menjadi detik permulaan kepada Keshogunan Tokugawa. Impian Oda Nobunaga untuk melihat menyatukan seluruh Jepun akhirnya disempurnakan oleh Tokugawa Ieyasu. Pertempuran ini juga dapat membawa kita melihat kepada sebuah pasukan yang pada awalnya ketinggalan dari pelbagai sudut akhirnya berjayalah mengalahkan pasukan itu.

Ketika era Sengoku ini, kita dapat melihat kebangkitan daimyo-daimyo mula bangkit dan menggugat kekuasaan Keshogunan Ashikaga. Kemuncaknya, Keshogunan Ashikaga tamat di tangan Oda Nobunaga yang menjadi insan seterusnya yang cuba menyatukan seluruh Jepun. Namun, seperti mana yang pernah diceritakan sebelum ini di dalam artikel, Nobunaga akhirnya menjadi mangsa pengkhianatan kepada orang kepercayaanya sendiri iaitu Akechi Mitsuhide.

Perjuangan Oda Nobunaga ini kemudian diteruskan oleh orang kanannya iaitu Toyotomi Hideyoshi. Toyotomi Hideyoshi berjaya menyatukan seluruh Jepun namun akibat dari kegagalannya menakluk Korea telah membuatkan kekuasaan puak Toyotomi semakin berkurangan. Namun oleh kerana statusnya bukan dari kalangan bangsawan, maka status sebagai Shogun itu tidak dapat dimiliki oleh Hideyoshi. Lagi-lagi selepas kematian Toyotomi Hideyoshi membuatkan Jepun tidak mempunyai keshogunan yang efektif untuk memimpin kerajaan itu, lalu sekali lagi menghumban Jepun ke kancah perang saudara.

Selepas kematian Toyotomi Hideyoshi, maka Hideoshi telah menamakan lima orang jeneral perang terbaiknya untuk bertindak sebagai pemangku kepada anaknya yang masih muda, Toyotomi Hideyori. Dalam sumpah yang dilafazkan oleh lima orang jeneral ini, mereka akan berkhidmat bersama-sama sebagai pemangku, memerintah seluruh Jepun sehinggalah Toyotomo Hideyori cukup dewasa untuk menjadi pemerintah yang sah.

Namun, panas yang disangka ke petang, akhirnya hujan di tengah hari. Konflik berlaku antara jeneral-jeneral perang yang bersumpah setia sebagai pemangku ini. Ishida Mitsunari melemparkan tuduhan kepada Toyotomi Hideyoshi sebagai melanggar sumpahan setia dengan cuba mengumpul beberapa bukti dokumen bagi membuktikan Hideyoshi ke kancah pengkhinatan. Toyotomi Hideyoshi yang mendengarkan perkara itu daripada Ishida Mitsunari ini terus mengumpulkan bala askarnya untuk menggempur Ishida Mitsunari yang sedang mengumpulkan sekutu-sekutunya.

Maka ketika itulah Jepun terbahagi kepada dua pasukan yang kita akan namakan dalam artikel ini sebagai Pasukan Barat yang dipimpin oleh Ishida Mitsunari yang merupakan terdiri daripada tentera dan daimyo yang masih setia pada Toyotomi Hideyori manakala Pasukan Timur terdiri daripda puak-puak yang setia di belakang Tokugawa Ieyasu. Untuk rekod, pasukan Barat memimpin 120 000 orang tentera (namun, bukan semua terlibat dalam pertempuran ini) manakala pasukan Timur pula terdiri sebanyakk 75 000 orang tentera.

Sebelum turun berperang, Ieyasu sendiri telah merasuah kebanyakan puak-puak di barat Jepun yang berpihak kepada Mitsunari di dalam pertempuran ini. Mereka dijanjikan tanah dan kuasa serta kekayaaan. Jadi, kelebihan taktikal di Sekigahara yang menjadi pertempuran mereka.

Pertempuran dimulakan dengan Fukushima Masonari, salah seorang jeneral perang Tokugawa diarahkan untuk menyerang askar Barat bahagian tengah kanan. Namun, oleh kerana sehari sebelum pertempuran terdapat hujan lebat, maka tanah menjadi sedikit berlumpur dan membantutkan pertempuran seperti yang diharapkan. Untuk membantu Fukushima Masonari yang sedang menyerang tengah kanan pasukan Barat, maka Tokugawa mengarahkan sayap kanan dan tengah menyerang tengah kanan Barat untuk membantu Fukushima. Dalam soal kelebihan taktikal, ini mendedahkan tentera Timur kepada serangan daripada kiri. Otani Yoshitgusu yang berkampung di seberang Sungai Fuji terus menyerang bahagian rusuk tentera Barat.

Perlunya kita tahu dalam pertempuran ini, banyak puak-puak barat Jepun berpaling tadah daripada berpihak kepada Ishida. Segala perancangan taktikal daripada Ishida tidak menjadi. Sebagai contoh, Koboyakawa Hideaki yang telah dirasuah awal-awal oleh Ieyasu. Pada awalnya, pertempuran antara Barat dan Timur tidak memberikan kesan apa-apa kepada kedua-dua pihak. Namun, ketika dalam pertempuran, entah kenapa Koboyakawa tiba-tiba-tiba bertukar neural dalam pertempuran, memilih untuk kekal di lokasinya di Bukit Matsuo sementara memerhatikan perang tersebut. Ketika Ieyasu meminta bantuan Koboyakawa untuk membantu rusuk tenteranya diserang oleh Otani, entah kenapa Koboyakawa tidak mengendahkan arahan daripada Ieyasu sendiri.

Berang dengan tindakan tiba-tiba Koboyakawa yang dikatakan memimpin askar terkuat dalam pihak Barat, Ieyasu akhirnya mengarahkan agar unit senjata apinya melancarkan tembakan ke arah Koboyakawa yang sedang berkampung di atas puncak bukit, memaksa Koboyakawa untuk membuat pilihan dalam pertempuran ini. Akhirnya Koboyakawa menyerang Otani yang sedang menyerang rusuk tentera Tokugawa.

Melihatkan bahawa Koboyakawa berpaling tadah dan Otani sedang menghadapi serangan daripada pelbagai arah, akhirnya membuatkan beberapa jeneral perang pasukan Barat ikut sama berpaling tadah menyertai barisan tentera Timur yang dipimpin oleh Tokugawa Ieyasu.

Ini menyebabkan Otani betul-betul diatasi jumlah tenteranya menyebabkan dia terpaksa berundur. Pengunduran Otani pula mendedahkan rusuk kanan tentera Barat kepada serangan daripada Koboyakawa dan Fukushima. Tidak lama kemudian, rusuk kanan menerima kehancuran lalu bahagian tengah pula sedang ditolak oleh ketumbukan tentera Timur.

Kali ini, seorang lagi jeneral perang yang berpihak kepada tentera Barat mula berpaling tadah. Perkenalkan kepada anda, Kikkawa Hiroie, lelaki yang memberi alasan sedang makan dan minta jangan diganggu ketika diminta untuk membantu serangan pasukan Barat ke atas pasukan Timur. Selepas seorang demi seorang mengkhianti perjuangan Ishida sendiri, maka akhirnya dia dikalahkan. Ada jeneral perang yang lari. Ada yang melakukan seppuku. Ada pula yang dibunuh seperti Ishida sendiri. Jumlah korban di pihak Barat mencecah sehingga 32 000 orang manakala angka di pihak Timur tidak diketahui, tetapi dianggarkan tidak sehebat di pihak Barat.

Kemenangan di Pertempuran Sekigahara ini menjadi titik penting kepada penyatuan seluruh Jepun. Tiga tahun selepas memenangi pertempuran ini, akhirnya Tokugawa Ieyasu menaiki takhta sebagai Shogun Jepun yang seterusnya sekaligus memulakan Keshogunan Tokugawa yang selepas ini, akan bertahan sekurang-kurangnya sehingga tahun 1868 daripada detik 1600 ianya ditubuhkan sekaligus memulakan era Edo dalam sejarah Jepun.


Apa Yang Kita Orang Awam Harus Tahu Mengenai Multiverse?

Perhatian: Multimesta di sini merujuk kepada Multiverse (English).

Ini merupakan ringkasan perbualan Dr Tony Padilla dengan Numberphile. Link video: https://www.youtube.com/watch?v=w3TDO1AA1Sw

Sekiranya anda merupakan peminat
filem sains fiksyen, anda pastinya pernah menonton filem dengan tema Multimesta
(alam semesta yang pelbagai). Multimesta ini selalunya menjadi penambah rasa,
penyedap cerita, dan kadangkala menjadi plot penting bagi cerita yang ingin
kita tonton. Antara filem yang menggunakan konsep Multimesta ini adalah filem
Coherence (2013), lakonan Emily Baldoni dan Spiderman Into Spiderverse.

Dalam video ini, Dr Tony menyebut
berkenaan beza antara teori-teori Multimesta yang kita ada sekarang, dari mana
teori ini tercipta, serta idea-idea umum yang boleh kita dapat dari teori-teori
ini. Senarai teori Multimesta ini pada asalnya adalah senarai yang dibincangkan
oleh ahli kosmologi dari MIT, Max Tegmark.

Teori Multimesta Pertama: Multimesta di luar ufuk Kosmologi.

Sekiranya anda tidak pernah
belajar tentang kosmologi, mungkin adalah lebih mudah kalau kita bermula dari
awal. Wujud alam semesta ini pastinya mempunyai titik awalnya, dan kebanyakan
ahli kosmologi percaya kepada Teori Letupan Besar (Big Bang Theory) sebagai
satu titik mula kepada bagaimana terlahirnya alam ini.

Hal ini membawa kepada satu
situasi menarik. Big Bang dianggap sebagai satu titik, dimana apa yang berlaku
selepas Big Bang adalah ruangmasa mula berkembang, melahirkan alam semesta yang
kita diami sekarang. Menurut anggaran ahli kosmologi, pengembangan ruangmasa
ini kini telahpun menghasilkan alam semesta-mampu-lihat (observable universe)
pada jarak 8.8 x 10^26 m.

Konsep Observable Universe ni menarik sebab, Observable Universe meliputi semua benda yg kita boleh lihat dalam alam semesta. Maksudnya, sejak dari Big Bang, alam semesta telahpun mengembang sejauh 8.8 x 10^26 m. Bayangkan diri kita sebagai ikan dalam satu akuarium tertutup. Sepanjang hayat kita, dunia kita akan terhad kepada akuarium tempat kita tinggal sahaja.

Kita tidak mampu meneka kalau-kalau wujud dunia yang lebih besar di luar akuarium kita, kerana akuarium itulah had kepada apa yang kita mampu lihat. Mengambil analogi yang sama, sesetengah saintis berpandangan bahawa kalau Observable Universe kita adalah sebesar nilai tersebut, maka masih ada kebarangkalian untuk wujud semesta-semesta lain di luar sana.

Teori Multimesta Kedua: Multimesta Buih.

Kalau alam ini lahir daripada Big
Bang, kenapa perlu kita percaya bahawa hanya ada satu sahaja Big Bang yang
melahirkan alam kita? Kenapa tidak wujud Big Bang yang lain, misalnya, yang
mampu menjadi asas kepada kewujudan alam semesta yang lain?

Maka, disini, saintis
mengunjurkan bahawa mungkin bukan hanya ada satu Big Bang yang pernah berlaku
(dalam skala kosmologi), dan tiap-tiap Big Bang tersebut akan melahirkan satu
Semesta Buih (Bubble Universe) yang baharu.

Antara teori kosmologi yang berpadanan dengan teori Multimesta Buih ini adalah model Kitaran Semesta (Cyclic model atau oscillatory universe). Dalam teori Kitaran Semesta ini, saintis cuba untuk menerangkan apa yang terjadi sebelum Big Bang, dengan membuat hipotesis bahawa Big Bang itu sebenarnya satu fenomena yang terjadi dalam bentuk kitaran.

Kitaran bagi Big Bang adalah apa yang disebut sebagai Big Bounce, di mana alam semesta ini dan kesemua isinya, pada satu tahap akan mengecil, dan terus mengecil, sampai ke satu titik. Pada titik tersebut, apabila kesemua tenaga itu telah cukup termampat, dan tidak mampu mengecil lagi, ia akan menghasilkan Big Bang, di mana alam akan mula membesar semula. Kitaran alam semesta yang membesar-mengecil ini adalah hipotesis yang melahirkan Multimesta Buih (Bubble Universe), ala-ala buih yang boleh mengembang dan mengecil.

Teori Multimesta Ketiga: Interpretasi Mekanik Kuantum.

Ah, kau lagi. Multimesta ketiga
ini adalah multimesta yang terhasil apabila kita cuba untuk memahami (memberi
interpretasi) kepada matematik yang digunapakai dalam Mekanik Kuantum.

Terdapat beberapa perkara yang
mungkin perlu dibincangkan sebelum kita pergi kepada isi multimesta ini.

Pertama, Mekanik Kuantum tak sama
macam Kosmologi. Kosmologi bermain dengan alam, bintang, bulan, teori Big Bang
dan benda-benda besar, manakala Teori Kuantum pula bermain dengan objek-objek
kecil, atom, elektron, proton dsb.

Apabila kita berbicara mengenai keadaan sesuatu objek kecil pula, kita akan meletakkan objek tersebut dalam satu keadaan (state). Sebagai contoh mudah, kalau elektron berputar ke atas, kita panggil spin up (ini terminologi yang teruk sebenarnya).

Keadaan, atau state tu, cuma
tergunapakai untuk objek dalam skala kuantum. Kalau dibawa kepada objek pada
skala normal, contohnya kucing, dan kucing itu kita letakkan dalam satu kotak
dengan racun yang mungkin masih berfungsi atau tak, 50-50 kemungkinan, maka
kita boleh sebut bahawa ada dua kebarangkalian keadaan untuk kucing tersebut
(two possible state for the cat), iaitu kucing tersebut mungkin hidup, atau ia
mungkin mati (dead state, or alove state).

Di sini, kita meneroka pula
kaitan antara kebarangkalian dan realti. Apa yang menyebabkan kebarangkalian
berubah menjadi realiti? Apa yang menyebabkan gabungan kebarangkalian, yang
pada asalnya mungkin hidup dan mungkin mati itu, berubah menjadi satu keadaan
(reduction of state)?

Ada sesetengah saintis yang tak berpuas hati dengan konsep kebarangkalian itu (I am looking at you Hugh Everett), dan membuat hipotesis, “Hei, siapa kita untuk cakap bahawa satu keadaan sahaja wujud dalam realiti sebenar? Kenapa tak kita cakap, dalam realiti kita, kucing tu hidup, dan dalam satu realit ilain, kucing tu mati?” Maka, hipotesis demi hipotesis dicipta, mengatakan bahawa sebenarnya setiap kebarangkalian serta pilihan yang berlaku akan mencambahkan satu dunia baru, dunia yang selari (Many World Interpretation).

Teori Multimesta Keempat: Multimesta Matematik.

Ini merupakan teori multimesta
paling ganjil. Kenapa ganjil? Sebab Teori Multimesta ni mengambil idea bahawa
matematik merupakan undang-undang yang membina alam. Sekurang-kurangnya,
matematik yang kita bina ini adalah apa yang membina alam semesta yang kita
kenali sekarang.

Contoh paling mudah untuk multimesta ini adalah dengan membayangkan kita sebagai satu bentuk watak dalam permainan online. Apa yang diperlukan untuk menghasilkan kita, adalah kod-kod matematik serta algoritma-algoritma untuk menjadikan dunia permainan dan isinya itu sesuai untuk kita diami.

Maka, bayangkan pula kalau kod-kod yang ditulis itu berubah atau berbeza, maka kita akan mendapat permainan yang berbeza. Teori Multimesta Matematik ini mengambil idea yang sama, di mana kalau matematik yang kita kenal sekarang diubah, kita akan dapat alam semesta yang lain dari apa yang kita ada, dan, tak mustahil untuk itu semua berlaku kan?

Teori Multimesta Kelima: Multimesta akibat Dimensi Lebih Tinggi.

Alam yang kita mampu cerap
berbentuk 4 dimensi – 3 dimensi ruang, dan 1 dimensi masa. Pergi pula kepada
teori tetangsi, menurut kiraan matematik yang ada, kita ada hampir 10 dimensi
ruang dan 1 dimensi masa. Maka, soalan yang mungkin logik untuk ditanya, kat
mana nak letak lebihan dimensi-dimensi ni?

Bunyinya mungkin agak kelakar, tapi dimensi lebihan ni (ataupun dimensi lebih tinggi – higher dimension ni) kemudiannya dijadikan objek kira-kira dan akhirnya melahirkan swampland dan banyak lagi benda-benda ganjil. Untuk lebih faham, boleh baca  https://www.livescience.com/63204-string-theory-multiverse.html dan  https://mathscholar.org/2018/08/does-the-string-theory-multiverse-really-exist.

Kritikan Terhadap Teori Multimesta

Multimesta, kebanyakannya dibina daripada matematik dan teori-teori lain, sebenarnya tak boleh dianggap sebagai sains. Sains fiksyen, mungkin. Tapi, kita tak boleh nak buktikan kewujudan multimesta dengan sains. Jadi, ramai saintis yang mengkritik idea multimesta ini dan mereka yang mempercayainya. Antara pengkritik tegar, Sabine Hossenfelder, ada buat video untuk mengkritik idea ini. Kata dia, Multiverse ni sebenarnya idea sains, tapi dah jadi satu agama (religion). Jangan keliru antara sains dengan agama. Korang boleh layan video Sabine dekat link ni: https://www.youtube.com/watch?v=-dSua_PUyfM


Laksamana, Ke Mana Kamu Berlayar?

Di dalam Hikayat Hang Tuah, diceritakan bahawa ada seorang Laksamana yang tidak dinamakan berada di Melaka semasa Portugis (ditulis sebagai Feringgi di dalamnya) mula berkonflik dengan Melaka. Ini dapat dilihat dari petikan di bawah;

“Bermula bendahara dan temenggung dan laksamana dan segala pegawai dan menteri pun berbicaralah. Maka kata seorang, “Baik kita persembahkan raja, jangan diberi (akan kemahuan Feringgi), kerana Feringgi orang jahat.” Maka kata seorang pula, “Biarlah, apanya hendak jadikan sangat tanah di bidang belulang itu?” Maka dengan demikian rialnya bertimbun-timbun itu diterima oleh rajalah dimasukkan ke dalam gedung.” (ms 589)

Seorang watak Laksamana juga disebut di dalam Hikayat hang Tuah di dalam petikan berikut;

“Maka dalam berbuat itu bendahara dan temenggung dan laksamana pun berbicaralah menyembahkan raja suruh orang pergi tahani jangan dibuat gedung itu, kerana luas sangat tanahnya, kerana janji raja dengan kapitan (Feringgi) sekadar sebidang belulang juga luasnya diberi raja itu.” (ms 589)

Namun, tiada satupun perkataan “laksamana” dijumpai ketika serangan subuh Portugis ke atas Melaka berlaku.

Namun demikian, “laksamana” muncul selepas Portugis berjaya menawan Melaka dan gerombolan Sultan Melaka berundur keluar dari Melaka, laksamana yang dinamakan sebagai Tun Nadim disebut;

“Syahadan Bendahara Tun Mat dan Temenggung Tun Karim dan Laksamana Tun Nadim dengan segala menteri pegawai orang-orang besar Melaka itu, tatkala sudah selesai daripada lari musuh Feringgi itu, maka ia pun menghimpunkan segala rakyat barang yang ada itu dibawanya berjalan bersama-sama. Bermula berjalan itu lantas ke hujung tanah yang bernama Johor.” (ms 591)

Sulalatus Salatin selenggaraan A. Samad Ahmad pula memang tidak ada langsung menyebut tentang keberadaan “laksamana” ketika sebelum atau semasa serangan Portugis ke atas Melaka, namun kali pertama dan terakhir disebut mengenai seorang laksamana ialah ketika Sultan Ahmad telah bernegeri ke Johor selepas lama Melaka jatuh ke tangan Portugis;

“Hatta berapa lamanya baginda di Pahang, lalu berangkat ke Johor, duduk di Pekan Tua, membuat kota kara; maka sembah segala rakyat, “Tuanku, jauh amat ke hulu negeri ini.” Maka baginda pun lalu ke Bintan bernegeri di sungai Bukit Batu Pelabuhan namanya. Sultan Mahmud Syah diam di Tebing Tinggi, Laksamana Khoja Hassan duduk di Pantar.” (ms 271)

Ini berbeza dengan catatan di dalam “Portuguese Documents on Malacca from 1509 to 1511” yang menyatakan bahawa Laksamana yang memimpin Armada Laut Melaka ketika itu tidak sempat pulang membantu mempertahankan Melaka kerana sedang belayar di perairan Melaka berkemungkinan melayari sempadan empayar Melaka ketika itu melalui laut. Tulisan tentang Sultan Mahmud menghantar utusan bagi menyampaikan isyarat kecemasan juga ‘battle order’ kepada “Laksamana” ditulis seperti berikut;

“He (Sultan Mahmud) quickly sent a message to his Laksamana, the admiral of his fleet, which was sailing along the coast, to come to Malacca and attack Portuguese fleet, taking it by surprise, and set it on fire. Some of his naval boats were in the river beyond the bridge. They were ordered to attack the Portuguese from in front, and to leave no Portuguese alive.” (ms 319:108)

Selepas kejatuhan Melaka, Albuquerque sendiri mendapat maklumat berikut;

“Albuquerque received news that the Laksamana was close to Malacca with his fleet. In addition the ruler of island of Lingga, a vassal of the Sultan and a very valiant man, was coming to the aid of the Sultan. However, when they learnt that the Governor was already in occupation of Malacca, they turned back.” (ms 351:255)

Jadi, timbul persoalan menarik untuk difikirkan pembaca seperti berikut;

1. Siapakah “Laksamana” yang sebenar semasa serangan Portugis ke atas Melaka?

2. Adakah wujud beberapa orang Laksamana yang bertugas semasa Portugis menyerang Melaka?

3. Jika Tun Nadim adalah Laksamana yang tinggal diam di Melaka ketika itu, siapakah pula Laksamana yang sedang pergi belayar semasa Portugis menyerang Melaka?

4. Kemana sebenarnya Armada Laut Melaka belayar jika benar dari rondaan sempadan bergegas pulang ke Melaka kemudian mereka berpatah balik selepas mengetahui Melaka telah ditawan Portugis?

5. Jika benar Armada Laut Melaka berundur, adakah armada ini membantu melindungi dan memudahkan pengunduran Sultan keluar dari Melaka hingga bernegeri di Johor, misalnya?

Banyak lompang dan titik-titik yang perlu disambungkan. Anda ada jawapan?

RUJUKAN:


Jejak Yang Hilang: Penelitian Antara Evolusi Genetik Manusia Dan Beruk

Kira kira 8 juta ke 12 juta tahun yang lepas, moyang kepada hominid, termasuk manusia, telah melalui proses perubahan genetik yang sangat drastik. Sebahagian kecil DNA dalam genom mereka telah direplikasi dan tersebar di kromosom lain seperti tersebarnya benih dandelion ditiup bayu ke seluruh laman. Namun begitu, jika analogi tersebut dikehendaki untuk jadi lebih tepat, benih dandelion tersebut juga membawa benih benih lain seperti benih rumput; analogi kepada potongan DNA berlebihan yang juga dibawa di dalam proses penyebaran tersebut. Corak replikasi DNA berulang2 pada pelbagai lokasi dalam genom yang janggal ini hanya dijumpai pada keluarga hominid; bonobo, cimpanzi, gorilla dan manusia.

“Pada pendapat saya, ianya bagai jilid yang hilang dalam penceritaan evolusi manusia” kata Profesor Evan Eichler, seorang pakar genetic di University of Washington, Seattle. “Saya yakin bahawa proses memperduaan blok blok ini yang membawa kepada kelahiran gen gen baharu” katanya lagi.

Sejak beberapa tahun lepas, para sainstis telah mula mengkaji untuk mengetahui fungsi beberapa gen yang terletak pada lokasi ini (kebanyakannya pada kromosom 1 dalam manusia). Gen gen ini terlibat dalam perkembangan sel otak yang baru dan perkembangan saiz otak. September 2013 telah menjadi saksi di mana Prof Eichler dan rakan sepasukannya menerbitkan teknik yang baharu untuk menganalisa3 bagaimanakan gen gen tersebut berbeza daripada seorang kepada seseorang yang lain. Hal ini dapat mendedahkan kepentingan mereka dalam badan manusia.

Proses memperduaan dan kesannya masih menjadi misteri. Banyak yang masih belum kita ketahui. Malah, Prof Eichler dan pasukannya tidak mengetahui apakah yang telah menyebabkan memperduaan pada kromosom 1 ini, mahupun bagaimana “duplicon utama” (panggilan diberikan kepada potongan DNA asal) ini mampu berpindah ke bahagian lain dalam genom.

Walaupun gen gen yang dikaitkan dengan proses memperduaan yang unik ini mempunyai potensi yang sangat penting dalam memberi petunjuk kepada proses evolusi manusia, namun, kebanyakan mereka masih tidak dikaji dan dianalisa secara mendalam. Struktur bahagian yang berulang dalam gen ini menjadikan proses penkajian mereka susah jika menggunakan teknik pengkajian genetik konvensional. Teknik konvensional untuk membaca turutan DNA dimulakan dengan memotong rantaian genom kepada potongan potongan yang lebih kecil dan mudah untuk dibaca. Data bacaan kemudiannya akan dicantum kembali menjadi satu turutan genom. Proses mencantum data bacaan turutan DNA ini seperti bermain permainan susun suai jigsaw. Jika bayangkan, jika anda mempunyai bahagian DNA yang berulang; iaitu anda mempunyai kepingan susun suai yang sama. Bagaimanakah anda mampu menyiapkan gambar susun suai jika anda mempunyai (hampir kesemuanya) kepingan yang sama? Itu suatu kerja mustahil!

“Oleh kerana kawasan kromosom ini terlampau kompleks, ianya sering diabaikan dalam kajian genom konvensional, dan ada bahagian yang masih belum dibaca secara penuh turutannya” kata James Sikela, ahli kaji genetik di University of Colorado School of Medicine di Aurora. “Bukan sahaja gen gen ini penting, malah ianya terbiar tidak dikaji”.

Pada tahun 2007, Prof Eichler dan pasukannya menjalankan projek yang dikatakan sebuah kerja gila! Iaitu meneliti secara mendalam bahagian bahagian yang berulang dalam genom manusia. Kajian sebelum ini telah mengkatalogkan semua bahagian, namun pasukan Prof Eichler menggunakan teknik pengiraan dan perbandingan genom yang baharu. Mereka membandingkan turutan DNA daripada spesis berbeza untuk meneliti kesemua julat genom. Analisis data kajian ini4 telah diterbitkan di dalam jurnal Nature Genetics pada tahun yang sama, mendedahkan set beberapa duplikon utama. Bahagian ini muncul berulang kali dalam sesebuah kromosom.

Duplikon utama menempatkan struktur turutan DNA yang kompleks, bertindak sebagai pusat untuk memperduakan blok salinan yang lebih besar. Walaupun para saintis masih tidak memahami bagaimana proses tersebut berlaku, duplicon utama ini bagaikan mengambil turutan bersebelahan, memperduakan ia, dan memasukkan salinannya ke dalam salinan turutan bersebelahan tersebut. Kemudian hasil gabungan salinan tersebut dimasukkan ke dalam lokasi baru pada kromosom. “Kemudian ia dipilih semula untuk disalin dan proses gabungan salinan bersebelahan berulang kembali” kata Prof Eichler. “Ia seolah olah unsur genetik yang tidak stabil memberikan jalan untuk perubahan evolusi”.

Proses ini lah yang dianggap bagaimana gen baru terhasil; apabila salinan dimasukkan ke dalam genom, ia membawa sekali 2 bahagian DNA yang asing, yang apabila diterjemahkan akan membawa kepada kemunculan komponen berfungsi yang baharu seperti protein yang tidak ada sebelum ini. Proses gabungan yang seakan akan huru hara ini berbeza dengan model lama pembentukan gen, yang mengatakan gen di memperduakan dan salinannya bebas untuk menjalankan fungsi yang baru.

“Mekanisme ini menjadi pengaruh besar dalam evolusi kita,” kata Philip Hastings, ahli genetik di Baylor College of Medicine di Houston. “Mungkin sebahagian besar sebab mengapa kita menjadi seperti apa yang kini kita lihat, adalah hasil mekasnisme yang membawa kepada perubahan struktur kromosom secara berkala”.

Corak yang diikuti oleh duplikon ini hanya unik kepada hominid, memberi petunjuk yang mekanisme ini ekslusif kepada keluarga Hominidae. Dalam organisme lain, bahagian yang disalin akan berada di bersebelahan dengan templat asal gen tersebut, bukan tersebar pada julat kromosom.

Bahagian yang disalin dalam gen keluarga hominid cenderung untuk menjadi sangat aktif, bermaksud ia digunakan dalam penghasilan RNA dan protein. Oleh itu, gen ini dianggap sangat penting. Setakat ini Prof Eichler telah mengkatalogkan struktur sebahagian kecil dari kawasan duplikon yang ditemui. Setiap duplikon ini unik kepada kromosom yang ia duduki. Kebanyakan analisis setakat ini memfokuskan kepada sejarah evolusi kawasan gen tersebut, termasuk daripada manakah gen itu terhasil (daripada segmen DNA, bukan tempat), secepat mana mereka berevolusi, dan bagaimana setiap daripadanya berkaitan antara satu sama lain. Pasukan Prof Eichler mengalami kesukaran dalam memahami apa yang mereka kaji, namun berjaya menemui beberapa fungsi gen yang berkait dengan proses penyalinan yang telah dibincangkan.

Apa yang kita tahu, gen gen ini sangat penting dalam evolusi. Mengikut Eichler, 1/3 daripada keluarga gen yang terlibat dengan duplikon utama menunjukkan tanda tanda pemilihan positif; bermakna organisme yang mempunyai gen ini telah diutamakan dalam pemilihan semulajadi. Oleh itu gen tersebut telah diturunkan kepada generasi berikutnya, memberikan manfaat kepada empunya gen. Salah satu gen yang menjadi duplikon utama telah diketahui sebagai gen yang paling cepat berevolusi5; LCR16a. Walaupun begitu, Prof Eichler memberi amaran bahawa mengukur pemilihan positif untuk gen yang spesifik kepada hominid ini sangat susah kerana subjek yang boleh dibandingkan sangat sedikit. Untuk mengukur pemilihan gen, saintis membandingkan antara species hominid untuk memerhatikan seberapa banyak ia telah berubah.

Seperti corak cincin pokok, bahagian luar duplikon utama adalah yang paling baru, manakala bahagian dalam merupakan bahagian yang lebih tua. Bahagian yang paling baru (luar) terhasil daripada proses salinan yang lebih baru. Kawasan ini yang paling cenderung untuk menjadi berbeza antara satu manusia kepada manusia yang lain. Maka, mereka mungkin menyumbang kepada penyakit; pertambahan atau pembuangan salinan gen atau segmen DNA yang penting mungkin mengubah bagaimana sel dan organ berfungsi.

Prof Eichler bermatlamat untuk mengkaji variasi dalam kawasan salinan ini dan mencari apa yang gen ini lakukan. Pengkaji bercadang untuk melihat variasi dalam 30 gen yang spesifik terhadap manusia pada kawasan ini untuk memerhati kaitan gen dengan penyakit tumbesaran seperti kerencatan akal dan epilepsi. Jika perubahan pada gen diperhatikan ada kaitan dengan perubahan ciri yang spesifik; seperti saiz otak, ia akan memberikan petunjuk kepada fungsi gen itu.

Kira kira 3.4 juta tahun lepas, duplikon utama yang terletak pada kromosom 1 pada keturunan manusia membuat langkah yang paling penting dalam sejarah, dengan mengambil salinan gen SRGAP2 bersamanya9. Sejuta tahun selepas itu, ia tersalin lagi, menghasilkan generasi gen seterusnya. Tiada mamalia yang lain mempunyai genom yang mengalami perubahan seperti ini, mempunyai banyak salinan SRGAP2 dalam genomnya. Salinan SRGAP2 ini selari dengan titik penting dalam evolusi manusia; saat di mana Australopithecus berevolusi menjadi homo habilis 2-3 juta tahun lepas. Dengan perubahan ini, saiz otak hominid dalam perjalanan untuk menggandakan saiznya.

Gen SRGAP2C dikatakan mempunyai kepentingan besar kepada otak manusia. Pada tahun 2012, pasukan Prof Eichler dan Scripps Research Institute berdekatan San Diego menunjukkan SRGAP2C mampu mempengaruhi bagaimana sel neuron berpindah dalam otak yang berkembang. Dengan mengaktifkan gen tersebut di dalam tikus, gen tersebut didapati melambatkan kematangan sesetengah sel otak dan merangsang pertumbuhan perhubungan sel neuron yang lebih tumpat dan padat. Sel neuron yang lebih tumpat membantu dalam menghubungkan sel sel otak. Prof Eichler berkata “Saya tidak mengatakan yang ia bertanggungjawab dalam membesarkan otak manusia, namun ia memainkan peranan untuk sel yang akan menjadi neuron pergi ke tempat yang sepatutnya (untuk membentuk struktur yang lebih padat)”.

Penemuan kajian SRGAP2 menunjukkan bagaimana perubahan genetik yang spesifik kepada manusia membawa kepada perubahan terhadap neuron itu sendiri. “Inilah yang hilang dalam kajian bidang ini!” kata Genevieve Konopka, seorang saintis saraf di University of Texas Southwestern Medical Center di Dallas. “Perubahan yang unik dalam genetik manusia telah ditemui, namun kajian lebih terhadapnya masih belum dilakukan”. Konopka menyatakan bahawa kajian seperti kajian ke atas SRGAP2 yang mana ia mendalami fungsi sesebuah gen mampu membantu untuk memperjelaskan fungsi gen (yang spesifik kepada manusia) terhadap proses evolusi manusia.

Duplikon utama yang dibincangkan membawa perjudian evolusi. Ketidakstabilan genetik yang membawa kepada pembentukan gen baharu mungkin juga akan memusnahkan atau memadam gen sedia ada, atau membuat terlalu banyak salinan. Mungkin hal ini lah yang menghasilkan kecenderungan kita untuk menghidap penyakit. Sebahagian daripada blok yang disalin dikaitkan dengan beberapa penyakit otak7, termasuk ketidakstabilan intelek, skizofrenia dan epilepsi.

Apabila para saintis meneliti dan mencari bahagian genetik yang tersalin secara kerap di dalam manusia berbanding dengan hominid yang lain, potongan pendek DNA yang dipanggil DUF1220 menarik minat mereka. DUF1220 telah disalin di dalam manusia lebih cepat daripada mana mana kawasan yang menghasilkan protein yang terlibat dengan perubahan saiz otak. Menunjukkan ia mempengaruhi evolusi otak manusia dan perubahan pada bilangan potongan DNA ini mampu memberi kesan buruk. Sikela dan pasukannya menggunakan alat khas untuk mengira jumlah salinan DUF1220 dalam manusia yang sihat8 dan menjumpai bahawa, lebih banyak salinan DUF1220 yang seseorang itu ada, lebih banyak jirim kelabu yang seseorang itu ada; bahagian otak yang diperbuat daripada sel saraf.

Walaupun perulangan DUF memberikan kelebihan evolusi dalam terma saiz otak, mereka mungkin membawa kesan buruk terhadapnya. Salinan DUF terkumpul di kawasan yang tidak stabil pada kawasan 1q21. Pemadaman atau memperduaan pada kawasan ini telah dikaitkan dengan penyakit seperti autism, skizofrenia, penyakit jantung, mikroensefali dan makroensefali.

Walaupun bukti bukti bahawa duplikon utama adalah penggerak di sebalik evolusi manusia itu sendiri telah di ketahui, banyak soalan yang masih belum terjawab. Sebagai contohnya, apa yang membuatkan mulanya penciptaan gen ini, atau merangsang kepada penyalinan mereka, atau bagaimanakah mereka tersebar sepanjang julat genom masih menjadi misteri dan perlu dikaji. Satu hipotesis popular ialah retrovirus memasukkan DNA ke dalam badan manusia. Mungkin retrovirus ini yang bertanggungjawab atas duplikon utama tersebut. Sebahagian besar daripada genom kita telah dikaji dan didapati datang daripada virus, Cuma sudah tidak aktif di dalam sel kita. “Hipotesis kesukaan saya ialah pada satu ketika dalam sejarah evolusi manusia, terdapat lonjakan dalam aktiviti retrovirus” kata Edward Hollox, ahli genetik di University of Leicester, Great Britain.

Yang misterinya, duplikon utama yang pada awalnya aktif kini tampak sudah tidak memperdua lagi. Walaupun bukti yang menunjukkan beberapa titik aktif penyalinan gen ini, namun saintis masih tidak dapat mengesan penyalinan yang berlaku dalam lingkungan beberapa juta tahun lepas. Prof Eichler dan pasukannya mencari kes kes sebegitu, yaitu mencari salinan gen yang lebih muda yang dibuat lebih baru berbanding dengan zaman ini, yang spesifik kepada manusia moden dan tidak ada pada Neanderthal. “Tetapi ia bagaikan pengecualian, berbanding dengan peraturan tetap yang diikuti gen gen ini” katanya.

Masih tidak jelas sejauh manakah duplikon utama ini mempengaruhi pembentukan spesis kita. “Ianya sangat susah untuk membentuk teori evolusi hominid, kita perlukan kajian yang sangat teliti” kata Hollox. “Tidak dinafikan lagi, hipotesis duplikon teras merupakan salah satu bahagian daripadanya. Cuma sejauh mana ia memberikan kesan, itu kita masih tidak tahu”.

Kajian factor lain yang terlibat seperti factor pengawalan gen; bila dan di mana sesuatu gen itu dihidupkan, memainkan peranan juga dalam konteks ini. Namun perubahan kepada pengawalan gen diramalkan tidak dapat menjelaskan perbezaan antara beruk dan manusia. “Saya pasti ada beberapa cara kepada evolusi otak” kata Konopka, menjelaskan bahawa duplikon teras merupakan pemain terbesar dalam proses ini.

Sebahagian besar artikel diatas diterjemahkan daripada Quanta Magazine.

Artikel di atas  ditulis hasil penelitian kajian Professor Evan Eichler, seorang pakar genetik di University of Washington. Beliau telah menyiapkan PhD beliau di Baylor College of Medicine dalam kajian gen FMR1. Kini beliau bekerja bersama Howard Hughes Medical Institute untuk meneliti kaitan evolusi gen yang giat tersalin sejak awal tamadun manusia dan penyakit yang ia hasilkan. Daripada situ beliau mencari cara untuk menyembuhkan penyakit yang terhasil akibat salinan gen tersebut. Maka kepakaran Prof Eichler ialah mengkaji ketidakstabilan gen dan variasi gen.

Saya tidak menyatakan gen yang dikaji oleh Prof Eichler secara spesifik kerana gen yang melalui proses salinan seperti yang dibincangkan sangat banyak. Kajian Prof Eichler pada 2007 mengesan sebanyak 437 salinan yang tergolong dalam 24 keluarga gen. Tetapi dalam artikel di atas saya meletakkan kepentingan kepada perbincangan keluarga gen SRGAP2 yang terlibat dengan penyusunan sel sel saraf dalam otak10.

Sehingga kini Prof Eichler telah giat mengkaji dan menghasilkan penemuan baru dalam bidang genetik manusia. Mungkin kita akan bincangkan penemuan tersebut pada kesempatan yang lain.

Saya sendiri tidak lah mengatakan evolusi manusia datangnya daripada Australopithecus. Namun, kajian genetik SRGAP2 ini boleh digunakan untuk mengkaji sejauh manakah, secara genetiknya, manusia yang mampu berakal itu wujud. Dan daripada situlah kita mampu memikirkan dan mengesan kewujudan adam saintifik. Kajian berkenaan adam saintifik; adam yang dicari hasil penelitian sains bukan tidak pernah dijalankan, namun saya masih belum jumpa kajian yang benar benar bebas bias dan bebas kesalahan.

Di sini saya tekankan jejak yang hilang yang saya maksudkan dalam artikel saya tidak sama dengan konsep konvensional “the missing link”. Konsep the missing link menyangkal evolusi dengan meminta bukti atau fosil haiwan yang sedang berubah, yang dalam transformasi. Tetapi setiap organisme berubah, setiap keturunan manusia berubah.

Laluan evolusi manusia bukanlah laluan yang lurus daripada beruk kepada manusia. Namun perjalanan kita bercambah daripada moyang yang sama. Pada pendapat saya sendiri, moyang manusia tamat disesebuah titik dan tidak bersambung dengan susur galur evolusi manusia yang dipersetujui kebanyakan saintis. Pada saya, seorang yang memegang fahaman evolusi bio islamik, berpendapat dengan kajian gen seperti ini kita dapat mencari jejak yang hilang, iaitu bukti mahupun anggaran zaman bermulanya kewujudan manusia. Saya berpegang kepada konsep yang setiap hidupan dicipta berasingan namun dicipta dengan kebolehan berevolusi, namun sudah tentu pendapat saya masih tidak disokong dengan bukti saintifik, belum lagi. Mustahilkah untuk tuhan mencipta hidupan yang mampu berubah untuk menjalankan kehidupan yang berubah ubah? Adakah tuhan tidak berkuasa untuk memberikan kebolehan berubah pada ciptaannya? Atau tuhan sengaja tidak meletakkan kebolehan berubah pada ciptaanya pada pendapat kamu yang menolak evolusi? Kejamnya tuhan jika sebegitu.

Oleh itu, kajian gen SRGAP2 mampu menunjukkan kita kepada asal usul kemunculan kewujudan akal. Dan sudah kita ketahui akal itu satu ciri khas milik manusia dan beberapa hidupan metafizik lain. Jadi saya yakin dengan kajian genetik mampu meneliti jejak yang hilang dalam evolusi manusia, menjejak di manakah titik awal kewujudan manusia, menjejak kewujudan adam saintifik.

Rujukan


Russia: Negara Kedua Paling Teruk Di Dunia Dibadai Covid-19

Rusia bagaikan sudah jatuh, tertimpa tangga. Dalam keadaan keadaan krisis menghadapi wabak pandemik COVID-19, Rusia menghadapi masalah baru iaitu kerosakan pada peralatan perubatan di hospital.

Setakat hari ini, Rusia mencatatkan 242 ribu kes positif dan 2212 kes kemat1an. Negara ini berada di tangga ketiga selepas Amerika Syarikat dan Sepanyol. Populasi negara ini ialah sekitar 144 juta orang penduduk.

Kes pertama positif di Rusia ialah pada hujung Februari, seorang lelaki yang baru pulang dari Itali. Dia pulang ke Moscow pada 23 Februari dan mula menunjukkan simptom jangk1tan. Dia seterusnya dimasukkan ke hospital pada 27 Februari dan disahkan positif (NST, 2020)

Satu kes berasingan turut dilaporkan di Siberia, dua warganegara China yang berada di Rusia disahkan positif jangk1tan.

Rusia dah menutup sempadan dan menghalang kemasukan pelancong dari China seawal 30 Januari lagi. Kemudian pada 13 Mac, Rusia mengambil langkah kawalan untuk menghalang kemasukan dari Italy dan membatalkan penerbangan dari Italy, Jerman, Perancis dan Sepanyol. Pada 18 Mac, barulah Rusia menutup terus kemasukan daripada luar untuk menghentikan penularan virus ini.

Satu upacara perbarisan khas untuk memperingati kemenangan dalam Per*ng Dunia Kedua turut dibatalkan untuk mengelakkan penularan virus. Program ini diadakan saban tahun pada tarikh 9 May.

Kes kemat1an pertama dilaporkan pada 19 Mac. Rusia sekali lagi mengambil langkah berjaga-jaga dan menutup semua institusi pelajaran pada 23 Mac.

Pada penghujung Mac, barulah Rusia melaksanakan perintah Kuarantin di Moscow kemudian diikuti Saint Petersburg dan Chechnya. Presiden Rusia baru-baru ni melanjutkan tempoh kawalan pergerakan sehingga 31 May.

Namun begitu, orang ramai dibenarkan untuk keluar bekerja bermula 12 May. Pemakaian topeng muka adalah diwajibkan sekiranya berada ditempat awam. Tak boleh berkumpul dalam bilangan yang ramai dan menjaga jarak sosial

Sejak 3 hingga 13 May, kes baru positif dalam purata 10 ke 12 ribu sehari. Tapi sepadan dengan ujian yang dijalankan, hampir 300 ribu ujian setiap hari. Kalau dikirakan peratusan 244 ribu daripada keseluruhan populasi, hanya sekitar 16 peratus sahaja.

Gabenor Saint Petersburg dalam satu kenyataannya, hampir 1500 orang doktor dan anggota perubatan disahkan positif virus ini sejak kes pertama muncul di Rusia. Perdana Menteri, Mikhail Mishustin turut disahkan positif virus ini pada awal May. Oksana Pushkina, Timbalan State Duma Rusia turut disahkan positif.

Selalu disebutkan bahawa warga emas lebih berisiko sekiranya dijangk*ti virus ini. Seorang penduduk Rusia bernama Pelageya Poyarkova, berumur 100 tahun sembuh selepas menjalani rawatan (Alexander Avilov, 2020)

Lebih parah, lima orang men*nggal dunia dalam satu kebakaran di sebuah hospital di Saint Petersburg, antaranya ialah pesakit yang menggunakan alat bantuan pernafasan (Alexander Avilov, 2020). Lebih kurang 150 orang pesakit yang sedang menjalani rawatan di hospital itu berjaya dievakuasi keluar. Satu kes sama turut berlaku di Moscow dan menyebabkan kemat*an seorang pesakit.

Siasatan mendapati keb*karan berpunca daripada litar pintas pada alat bantuan pernafasan yang digunakan oleh pesakit. Pihak berkuasa Rusia sedang menjalankan siasatan terhadap kualiti peralatan yang dihasilkan. Ini adalah kejadian baru dan tidak pernah berlaku sebelum ini. Syarikat yang membekalkan peralatan perubatan ini sudah menghasilkan produk itu sejak 2012 dan tidak pernah mempunyai rekod buruk.

Walaupun graf lengkung kes positif di Rusia masih belum menurun, kerajaan telah mula melonggarkan rakyatnya untuk keluar. Beberapa peraturan perlu dipatuhi seperti pemakain topeng muka, penjarakan sosial dan kebersihan diri. Penerbangan domestik juga akan dibenarkan beroperasi bermula awal Jun nanti.

RUJUKAN:


Kemurahan Hati Sadio Mane

Musim
liga Eropah bakal bermula tidak lama lagi dan seperti biasa, ramai mengharapkan
ayam tambatan kelab masing-masing untuk menyerlah. Nama-nama seperti Lionel
Messi (Barcelona), Jamie Vardy (Leicester City) dan Sadio Mane (Liverpool)
sudah pasti menjadi sandaran peminat musim ini. Tetapi dalam kesibukan mereka,
masih ada masa untuk menyumbang amal seperti yang dilakukan Mane.

Tidak
ramai tahu setahun lepas, Mane mendermakan wang berjumlah 200,000 paun (RM1.01
juta) sebagai dana pembinaan sebuah sekolah menengah di bandar kelahirannya, Bambali
di selatan Senegal. Wang derma ini diserahkan oleh bapa saudaranya, Sana Toure
dalam satu majlis. Hadiah sebegini dianggap sesuatu yang bersifat kaya di
Senegal. Menerusi ucapan yang disampaikan bapa saudaranya, Mane berkata, “Pendidikan
merupakan sesuatu yang penting. Kerana inilah yang akan membantu anda mempunyai
karier yang baik.”

Menurut
satu sumber yang berkata, “Golongan belia, orang-orang kehormat, ketua-ketua
kampung dan pegawai-pegawai agama amat menghargai jasa Mane dalam perkara ini.
Malah, mereka juga mendoakan semoga Mane terus berjaya pada masa akan datang.”
Berdasarkan rekod, Mane merupakan penjaring terbanyak Liga Perdana Inggeris
dari Senegal mengatasi bekas penyerang Newcastle dan Chelsea, Demba Ba.

Selain
menyumbang wang kepada komuniti di negara asalnya, Mane tidak lokek
memperuntukkan masa dan tenaganya kepada Yayasan LFC. Pada tahun lepas, Yayasan
LFC bersama Sekolah Perubatan Tropika Liverpool (LSTM) telah melancarkan program
bersama untuk menggalakkan golongan remaja di negara-negara Afrika mendapatkan
akses pendidikan dan perkhidmatan kesihatan bagi membantu perjuangan melawan
penyakit AIDS. Dan Mane tidak ketinggalan menyatakan se kepada program baru itu
selepas melawat LSTM pada Disember 2017.

Beliau
berkata, “Ia merupakan satu inisiatif yang amat rapat di hati saya. Ia
merupakan sesuatu yang saya suka melakukannya. Ianya amat penting untuk
membantu orang lain. Mereka mencadangkan kepada saya tentang inisiatif ini dan
amat jelas saya mungkin orang paling tepat untuk kerja ini. Bila mereka
memberitahu saya tentang perkara itu, saya amat gembira untuk membantu. Dan
saya bersedia untuk melakukan bahagian saya.”

Sebagai
sebahagian daripada program itu, Mane turut merekodkan mesej khas yang akan
ditunjukkan kepada lelaki-lelaki muda di Malawi melakukan ujian swap untuk
menentukan sama ada mereka mempunyai penyakit AIDS atau tidak. Malawi menjadi
negara pertama untuk projek ini berikutan kesedaran tentang penyakit HIV masih
rendah dan wujud lebih banyak kemungkinan mereka dijangkiti atau tinggal
bersamanya tanpa diketahui.

Projek
yang dirancang selama 18 bulan itu dilancarkan di Pusat Komuniti dan Sukan
Anfield. Mane yang turut hadir dalam majlis perlancaran turut melibatman diri
dalam sesi latihan bersama jurulatih-jurulatih yayasan dan Malawi. Sebagai
sebahagian daripada lawatan selama seminggu mereka di Liverpool,
jurulatih-jurulatih yayasan akan mengajar kemahiran-kemahiran yang diperlukan
bagi membolehkan mereka mengadakan sesi-sesi latihan berkualiti tinggi bersama
golongan remaja sekembalinya mereka ke Malawi.

Yayasan LFC dan LSTM akan turut bekerjasama mewujudkan aktiviti-aktiviti sukan dengan tujuan berhubung dengan orang ramai terutama golongan belia di Malawi bagi menyediakan lebih banyak platform kepada orang muda terutama kelompok berusia 14 hingga 22 tahun. Kelompok ini menjadi sasaran kerana mereka dilihat tidak mempunyai akses kepada perkhidmatan dan pendidikan kesihatan seperti ujian sendiri dan pelan rawatan penyakit. Di Malawi, bilangan penduduknya yang menghidap HIV merupakan antara yang tertinggi di dunia dan golongan remaja merupakan sebahagian daripada 50% kes jangkitan baru. Kemungkinan itu menjadi lebih tinggi membabitkan kumpulan umur 15 hingga 17 tahun.

Justeru dengan pembabitan Mane, arkitek perjalanan hebat Liverpool merangkul Liga Juara-Juara Eropah yang keenam musim lepas, ia dilihat dapat memberi lebih banyak pendedahan tentang isu ini. Pengerusi yayasan, Andrea Cooper melihat projek kerjasama dengan LSTM sebagai sesuatu yang bersifat progresif dan menarik serta dapat membantu menambahbaik kesihatan golongan remaja di Malawi. Sementara Pengarah LSTM, Profesor Janet Hemingway melihat menerusi bola sepak, ia dapat meruntuhkan stigma dan halangan yang dikaitkan dengan ujian HIV. Tambahnya, menerusi kerjasama dengan yayasan kelab yang terkenal di Britain ini, ia akan memudahkan usaha mereka untuk terus memberi impak positif kepada kehidupan golongan yang lemah dan berisiko.

RUJUKAN:

1.
Doyle, Ian. (2018). How Sadio Mane and Liverpool are helping the fight against
HIV in Malawi. Liverpool Echo. https://www.liverpoolecho.co.uk/sport/football/football-news/how-sadio-mane-liverpool-helping-14563601

2.
Hutchinson, John dan Goodman, Steve. (2018). REDUCATION Liverpool star Sadio
Mane donates £200,000 to build a school in his hometown in Senegal. The Sun. https://www.thesun.co.uk/sport/football/6094480/liverpool-sadio-mane-donates-money-new-school-senegal/


Dr Tan Seng Giaw: Legenda Sebenar Parlimen Kepong

Dr Tan Seng Giaw bukanlah asing dalam arena politik negara. Selain dikenali kerana menjadi Ahli Parlimen (MP) Kepong Parti Tindakan Demokratik (DAP), beliau juga dikenali kerana sikapnya yang merendah diri dan tidak segan menyatakan pendiriannya pada sesuatu isu walaupun itu bermakna ia bertentangan dengan pendirian parti. Ciri-ciri inilah yang membantu Dr Tan mampu mengekalkan kerusi Kepong selama lapan penggal dari 1982 hingga tahun ini. Tetapi siapa sebenarnya beliau menurut lembaran sejarah?

Dr Tan merupakan anak jati Kota Bharu, Kelantan dan dilahirkan pada 26 Mei 1942. Selepas mendapat pendidikan Sekolah Jenis Kebangsaan Chung Hwa, Kota Bharu dan Sekolah Menengah Chung Ling, Pulau Pinang, beliau melanjutkan pelajaran ke Kolej Plymouth (Plymouth College) dan Universiti Leeds, England. Berikutan latar belakang Dr Tan yang menerima pengaruh pelbagai jenis budaya dari segi akademik dan sosial, ini menyebabkan beliau fasih berbahasa Mandarin, Bahasa Inggeris dan Bahasa Melayu. Dan bagi yang gemar mengikuti perkembangan beliau di laman media sosial, pasti ramai mengetahui beliau juga berkebolehan menulis jawi.

Semasa beliau berada di England, Dr Tan amat aktif dalam aktiviti persatuan pelajar. Buktinya, beliau pernah dilantik sebagai wakil Sekolah Perubatan Leeds untuk Persatuan Perubatan Pelajar British selama lima tahun. Selain itu, Dr Tan juga merupakan antara pengasas Persatuan Cina di universiti sama dan pernah memegang peranan sebagai presiden persatuan tersebut. Beliau memegang peranan sebagai presiden antara tahun 1965 hingga 1966. Dr Tan menamatkan pengajian dengan meraih ijazah Sarjana Perubatan dan Sarjana Pembedahan. Antara pengalaman beliau ialah pernah berkhidmat sebagai doktor Tentera Darat Malaysia (TDM) dari tahun 1971-1972. Semasa berkhidmat bersama TDM, Dr Tan pernah ditempatkan di Kem Tentera Kinrara, Puchong dan Kem Terendak, Melaka. Pada tahun 1972, beliau berkahwin dengan seorang doktor pediatrik bernama Oon Hong Geok. Pasangan bahagia ini dikurniakan dua cahaya mata. Dan seperti Dr Tan, isterinya juga pernah aktif dalam arena politik dan pernah menjadi Adun Taman Aman, Petaling Jaya. Beberapa tahun selepas itu, beliau membuka sebuah klinik kulit swasta di Petaling Jaya dan menjadi perunding dermatologi di Hospital Pakar Tung Shin, Jalan Pudu pada tahun 1976. Pada tahun sama, beliau mendapat ijazah kehormat perubatan dari alma maternya, Universiti Leeds.

Karier politik Dr Tan bermula apabila beliau menjadi wakil kepada pengasas Parti Keadilan Masyarakat Malaysia (PEKEMAS), Tan Sri Dr Tan Chee Khoon pada tahun 1976 di Parlimen Kepong. Selepas Chee Khoon bersara dari arena politik pada tahun 1977, nama Dr Tan dipilih sebagai pengganti dan mengekalkan kerusi Kepong di bawah penguasaan PEKEMAS. Bagaimanapun, beliau kalah kepada calon Parti Gerakan, Tan Tiong Hong yang menang dengan majoriti 2,258 undi. Selepas PEKEMAS berpecah gara-gara pemergian pengerusinya, Ahmad Boestamam ke Parti Rakyat Malaysia dan kebanyakan penyokong mula beralih arah kepada DAP, Dr Tan menyertai DAP pada tahun 1979 dan dilantik sebagai pemangku Setiausaha Publisiti Kebangsaan DAP pada tahun 1981. Setahun selepas itu, beliau kembali semula ke Kepong dan berjaya merampas kerusi parlimen itu dari Gerakan. Dalam pilihan raya tersebut, Dr Tan mengatasi calon Gerakan, Ker Kim Tim @ Kerk Choo Ting dengan majoriti 1,205 undi. Dan selebihnya, ia menjadi sejarah di mana Parlimen Kepong terus kekal di bawah penguasaan DAP selama lapan penggal. Bilangan majoriti terbesar pernah direkodkan Dr Tan menerusi Pilihan Raya Ke-13 di mana beliau menang dengan majoriti 40,307 undi mengatasi calon Parti Progresif Rakyat (PPP), Chandrakumanan Arumugam.

Selain pernah menjadi Setiausaha Publisiti Kebangsaan DAP, Dr Tan juga pernah menjadi Pengarah Biro Politik Kebangsaan DAP dari tahun 1981 hingga 1985. Dan dari tahun 1982 hingga 1988, beliau turut memegang jawatan Pengerusi Kehormat Persatuan Murid Lama Chung Ling di Selangor, Kuala Lumpur, Negeri Sembilan dan Pahang. Pada tahun sama beliau memulakan langkah sebagai MP Kepong selama lapan penggal, Dr Tan pernah berkhidmat sebagai Adun Klang pada tahun 1982 dan Adun Kajang pada tahun 1995. Di peringkat parti pula, beliau pernah berkhidmat sebagai Timbalan Pengerusi Kebangsaan DAP dan Pengerusi DAP Wilayah Persekutuan. Sementara di peringkat Parlimen pula, Dr Tan berkhidmat sebagai Timbalan Pengerusi Jawatankuasa Kira-Kira Negara (PAC).

Sepanjang perkhidmatan beliau di Parlimen Kepong, Dr Tan amat disenangi penduduk kerana sikapnya yang baik dan bagaimana beliau membawa dirinya sebagai pemimpin parlimen berkenaan. Dan ini mengundang persoalan bagaimana Dr Tan mampu mengekalkan kedudukannya selama ini. Rahsia beliau hanya satu iaitu tidak terlalu memikirkan soal pilihan raya. Sebaliknya, Dr Tan mahu meneruskan apa yang dilakukannya dari tahun 1982 iaitu memberi perkhidmatan terbaik kepada penduduk Kepong secara berterusan. Menurut beliau, amat penting bagi seorang MP menunjukkan kehadirannya dapat dirasai oleh penduduk kawasan yang diwakili mereka. Dan bagi Dr Tan, penduduk sudah tahu kehadirannya apabila beliau memandu kereta Toyota Hilux di mana bahagian belakangnya dilengkapi oleh pembesar suara.

Setiap kali memandu di kawasannya dan berjumpa dengan kelompok orang ramai, Dr Tan akan memanjat belakang keretanya dan mengumumkan kehadiran beliau melalui pembesar suara. Beliau juga tidak akan lupa membawa semua jenis borang sekiranya ada penduduk mahukan bantuan beliau. Di situlah, mana-mana pihak yang memerlukan bantuan akan berjumpa dengan Dr Tan dan dari situ, masalah tersebut akan diajukan kepada pihak berkuasa tempatan (PBT). Dan untuk memastikan aduan penduduk terus sampai kepada beliau, penduduk juga boleh menyampaikan aduan menerusi SMS.

Dalam kalangan anggota Parlimen dan parti, beliau amat dikenali sebagai seorang yang berhemah dan tidak segan menyatakan pandangannya pada sesuatu isu. Dan ini kadangkala menyebabkan Dr Tan berselisih pendapat dengan kepimpinan parti dalam sesetengah isu dari isu setempat hinggalah isu nasional.

Namun semua itu berakhir menerusi pengumuman DAP baru-baru ini tidak menyenaraikan nama Dr Tan sebagai sebahagian daripada calon pilihan raya parti tersebut. Alasan rasmi parti ialah sudah tiba masanya bagi parti tersebut mengemukakan calon baru yang lebih muda untuk terus mewakili mereka di Kepong. Berdasarkan pengumuman itu, MP Segambut, Lim Lip Eng dipilih sebagai calon parti untuk Parlimen Kepong sementara Speaker DUN Selangor, Hannah Yeoh pula akan mengambil alih tempat Lip Eng di Segambut.

Walau apapun yang berlaku, tiada siapa boleh menafikan jasa Dr Tan bukan saja kepada penduduk Kepong tetapi juga kepada arena politik negara. Siapa sangka, rupanya beliau sudah berkhidmat sebagai ahli politik dan wakil rakyat selama 36 tahun. Moga keperibadian dan dedikasinya kepada rakyat menjadi contoh teladan kepada semua pemimpin tanpa mengira fahaman politik demi memastikan rakyat terus mendapat perkhidmatan yang baik daripada individu-individu bergelar wakil rakyat.

SUMBER


Turquerie: Ketika Eropah Dipengaruhi Budaya Turki Uthmaniyah

Di Eropah pada abad ke-18, terutamanya ketika ketibaan duta Uthmaniyah ke istana diraja, pengaruh Turki yang mencetuskan fenomena budaya ‘Turquerie’ muncul menggegarkan dunia Eropah melalui fesyen, sastera, muzik, seni halus, seni bina dan kulinari.

Keluarga diraja dan bangsawan pada abad ke-15 dan ke-16 di Eropah – era ketika Perancis dan Inggeris saling berwaspada terhadap Empayar Uthmaniyah – tidak banyak mengetahui tentang hiasan dan satu-satunya hiasan tambahan yang akan mereka gunakan ialah permaidani.

Sebagai contoh, Henry VIII dari England merasa sangat bangga kerana memiliki ratusan permaidani di dalam istananya selama bertahun-tahun.

Fenomena Turquerie sebenarnya yang meninggalkan kesan di seluruh Eropah meneruskan pengaruhnya antara akhir abad ke-17 hingga akhir abad ke-18.

Antara pengaruh yang telah menyumbang kepada penyebaran trend Turquerie adalah makanan Turki, paip air taman, paip tembakau, rumah mandi Turki, tuala, sapu tangan, serban, tudung, delima, motif tulip, sherbet (minuman manis) yang masih disebut orang Eropah sebagai “sorbet” hari ini, sofa, divan, klip dan kepala tali pinggang perak, pembuatan potret miniatur, seramik Nicea, kiosk gaya Uthmaniyah dan air pancut, karya seni Edirne, motif bunga oriental dalam bahan sutera dari Bursa, dan hiasan marmar.

Item-item kebudayaan Uthmaniyah yang datang dari dunia timur yang penuh eksotik dan misteri telah membentuk aura, rasa ingin tahu dan kekaguman yang baru di Eropah.

Kopi dan rempah-rempah yang diperoleh dari Istanbul yang berkedudukan strategik dengan Jalan Sutera juga telah memberikan sumbangan besar terhadap fesyen Turquerie.

Ungkapan “Café Turc”, yang berasal dari budaya kopi Turki, membuktikan bahawa orang Turki telah memperkenalkan kopi kepada orang Eropah, yang ketika itu masih belum terbiasa dengan pengambilan kopi.

Minat dunia Barat terhadap dunia Timur bukanlah sesuatu yang baru. Sejak siri Pe.rang Salib, pengembaraan para perajurit, pedagang dan peziarah ke kota-kota yang diperintah oleh orang Turki membantu mengekalkan minat ini secara perlahan tetapi rasional.

Pada abad ke-14, permaidani yang ditenun di Anatolia Timur dianggap sebagai produk mewah di Perancis, negara di mana permaidani Turki dieksport dan menghias indah istana Perancis. Karya-karya lukisan oleh pelukis abad ke-16 seperti Hans Holbein, Lorenzo Lotto, Bernardino di Betto dan Sebastiano del Piombo sudah cukup untuk membuktikan seberapa besar nilai permaidani ini.

Ketika duta besar Uthmaniyah yang dikirim ke Perancis pada tahun 1607 mengunjungi Istana Fontainebleau di selatan Paris, kehadirannya menimbulkan minat dan rasa ingin tahu di kalangan para bangsawan.

Bahkan beberapa tahun selepas kunjungan ini, para pemuzik yang memakai persalinan ala Turki Uthmaniyah telah mendominasi pentas di setiap persembahan balet Perancis.

Babak menarik juga berlaku ketika Raja Louis XIV dari Perancis menerima kunjungan delegasi Uthmaniyah, Suleiman Agha. Raja cuba berlagak megah untuk mempengaruhi delegasi tersebut. Suleiman Agha adalah pegawai Uthmaniyah yang berpangkat rendah;  dia secara ironi mencerminkan pandangan Istanbul tentang Raja.

Sebenarnya, delegasi itu tidak begitu kagum kerana dia sudah biasa melihat kemegahan yang lebih luar biasa di Istanbul. Namun, para bangsawan mula meniru kemegahan dan warna-warni penampilan delegasi Uthmaniyah itu.

Fesyen Turki mendapat permintaan tinggi terutama untuk acara masquerade balls (sejenis acara tarian Eropah dengan mengenakan topeng). Dalam drama “Le Bourgeois Gentilhomme” hasil karya Moliere yang dipentaskan pada tahun 1702, adegan majlis keraian Turki di mana para pelakon memakai pakaian gaya Turki telah menarik perhatian ramai orang.

Ada masanya seniman Perancis yang paling terkenal pada abad ke-18 sangat berhajat untuk menjadi pelukis Turki. Tak hairanlah apabila artis Flemish bernama Jean-Baptiste van Mour yang menghabiskan 30 tahun hidupnya di Istanbul, menggambarkan pemandangan oriental di dalam lukisannya.

Walau bagaimanapun, tema Turki dalam lukisan oleh pelukis seperti Parrocel, Latour, Cochin, Lancret dan van Loo yang tak pernah menjejakkan kaki di timur adalah lebih menarik. Pelukis-pelukis ini memilih para delegasi Uthmaniyah yang mengunjungi Perancis semasa pemerintahan Louis XV sebagai model mereka memandangkan duta-duta ini telah menarik minat pihak istana serta orang-orang Paris.

Jalinan persahabatan Uthmaniyah dengan Perancis bermula pada abad ke-16 antara Sultan Suleiman al Qanuni dan Raja Francis I. Walau bagaimanapun, pertembungan budaya kedua-dua bangsa bermula pada awal abad ke-18.

Duta Uthmaniyah, Yirmisekiz Mehmed Celebi, yang dihantar ke Perancis pada tahun 1721 semasa Era Tulip, ketika kebudayaan Uthmaniyah sedang mencapai kemuncak estetika yang tertinggi dan halus, mencetuskan fenomena di Paris hingga akhbar Paris menampilkan duta besar dan rombongan eksentriknya sebagai tajuk utama berita selama berhari-hari.

Raja Perancis amat teruja dan gemar melihat orang asing ini. Penampilan dan cara pemakaian duta Uthmaniyah dengan adab tertibnya sangat berbeza dengan mana-mana para bangsawan yang pernah diperkenankan menghadap raja Perancis.

Mehmed Celebi yang juga merupakan seorang intelektual Uthmaniyah layak menerima sambutan sebegini, berikutan layanannya yang ramah dan baik terhadap wanita-wanita bangsawan Paris yang mengerumuni istana hanya kerana ingin melihat dia dari dekat.

Bahkan, Duchess d’Orleans menyatakan, “Dia adalah lelaki yang paling baik dan paling memahami yang pernah aku kenali di sepanjang hidupku.”

Menyusul Mehmed Celebi, kesemua duta besar Uthmaniyah akan meninggalkan kesan dan karisma yang sama terhadap warga Paris. Kehadiran mereka ke Paris seumpama kehadiran selebriti Korea di Kuala Lumpur pada hari ini.

Majlis menyambut duta Uthmaniyah ke Paris pada tahun 1721 bertukar menjadi ‘pertunjukan fesyen’. Di satu sudut, rombongan Uthmaniyah tampil dengan pakaian yang berwarna-warni dan elegan dan di sudut lain penampilan para pengawal, pegawai dan panglima menawarkan pemandangan yang indah bagi para pelukis.

Pelukis sejarah Antoine Coypel melukis pemandangan upacara raja menyambut duta dan menyampaikan lukisan itu kepada pemangku raja Philippe d’Orleans. Lukisan ini diikuti oleh yang lain dengan tema yang sama oleh pelukis lain. Ia dijual dengan harga yang sangat tinggi memandangkan bangsawan Perancis amat suka menghiasi dinding rumah dengan lukisan-lukisan ini.

Pelukis seperti Parrocel pula sebaliknya menggambarkan pemandangan yang indah ini secara berperingkat dan beberapa lukisannya disimpan di Muzium Versailles. Kunjungan delegasi Uthmaniyah di Paris amat menarik tumpuan ramai sehingga lawatan itu tidak hanya memberikan ilham pada lukisan tetapi juga tenunan permaidani yang dimodelkan dari lukisan tersebut.

Rondo Alla Turca

Paris selalu terpengaruh dengan orang asing. Untuk menggambarkan pentadbiran mereka, mereka membawa pergerakan fesyen baru dalam gaya rambut dan juga pakaian mereka. Kesan fesyen “Ala Turque” tidak hilang dengan mudah walau bertahun-tahun lamanya setelah delegasi Sultan Uthmaniyah kembali ke tanah air.

Oleh itu, kekaguman dunia barat terhadap budaya Turki dari timur yang bermula sejak era pemerintahan Sultan Mehmet al Fateh ini dikenali dengan pelbagai nama, seperti “Turquerie,” “Turkomanie,” dan “Alla Turca”, fenomena ini semakin berlanjutan. Efek oriental ini mempengaruhi sebahagian besar sosio-budaya dan kehidupan harian baik dari seni halus hingga seni bina, fesyen hingga makanan.

Sesetengah keluarga Perancis di Istanbul akan membawa pulang cenderamata tradisional apabila mereka pulang ke tanah air dan ada yang dihadiahkan kepada raja Perancis. Manakala, ada yang memukau warga Paris dengan jubah tebal dan kostum hiasan dengan menjadi model untuk pelukis. Serban menjadi aksesori paling popular dalam fesyen wanita.

Para bangsawan pada abad ke-18 Eropah mula mengenakan pakaian Uthmaniyah dalam acara rasmi, perayaan dan upacara perkahwinan mereka. Mereka menyimpan permaidani, tulip, kopi, dan sherbet Turki di istana dan kediaman mereka.

Tema Turki juga diminati dalam berbagai bidang lain seperti sastera, lukisan, seni persembahan dan hiasan. Terutamanya novel, balet dan opera yang menampilkan watak-watak Turki adalah perkara biasa ketika itu.

Memakai kostum Turki di acara balet dan bergaya untuk pelukis dengan pakaian Turki menjadi kebiasaan bagi orang Eropah. Diplomat Perancis, Harbette berkata: “Paris hampir menjadi seperti salah satu daerah kejiranan di Istanbul,” bagi menggambarkan tempoh Turqueie di Perancis.

Pengaruh Turki dalam kehidupan sosial Eropah pada mulanya muncul sebagai rasa ketakutan kemudian diteruskan sebagai rasa ingin tahu, serapan pengaruh, dan akhirnya melahirkan budaya Orientalisme di Eropah.

De Jardin Turc (Taman Turki), lokasi yang pernah menjadi taman yang paling terkenal di Paris ternyata menjadi latar belakang lukisan yang digemari ramai. Madame de Pompadur dan Madame du Barry, dua sosialita terkenal di Perancis memerintahkan pelukis Charles-Andre van Loo untuk menggambarkan mereka dengan pakaian ala Turki dalam potret.

Dalam bidang muzik, komposer yang terinspirasi dari muzik kumpulan pancaragam tentera janissari Uthmaniyah (Mehter) mula memainkan muzik Turki dalam acara keramaian. Mozart, Haydn dan Beethoven mencipta gubahan gaya “Alla Turca” masing-masing.

Satu lagi kisah menarik ialah semasa perkahwinan puteri Austria, Maria Josepha dan Putera Saxonia Friedrich pada Ogos tahun 1719, sekumpulan pemuda dengan seragam janissari dan bermisai gaya Turki membuat persembahan.

Kapal yang membawa pengantin perempuan dan tempat perkahwinan juga diilhamkan dari gaya Uthmaniyah. Pe.rang Uthmaniyah-Austria menjadikan kopi tradisional Turki (Türkentrank) popular di Eropah, terutamanya di Paris. Ia diperkenalkan melalui tawanan pe.rang.

Kebanyakan kafe yang diilhamkan dari gaya Turki menjadikan tempat pertemuan para intelektual dan sosialis, dan bahkan menjadi simbol kota Paris.

Secara keseluruhan, seni bina Eropah, reka bentuk dan juga barang-barang harian Eropah pasti ada sejarah tersendiri yang terkait dengan fenomena Turquerie.

Kubah sisi Istana Belvedere kelihatan seolah-olah dilitupi oleh khemah berumbai atau Karlskirche, yang memiliki menara-menara yang mengingatkan pada minaret Turki adalah satu lagi contoh trend ini.

Pada tahun 1785, sebuah masjid yang dibina di taman Istana Scwetzinger adalah satu lagi gambaran penting yang membuktikan minat dunia Barat terhadap Timur.

RUJUKAN:

Grabar, Oleg (1989). “An Exhibition of High Ottoman Art”. Muqarnas.


Konsep ‘Raja’ Dalam Naruto

Nara Shikamaru merupakan anak murid yang paling rapat dengan gurunya, Sarutobi Asuma. Mereka selalu bermain Shogi (catur versi Jepun).

Tentulah, setiap kali bermain, Shikamaru akan menang.

Dalam permainan tersebut, Asuma kata Shikamaru seperti ‘Knight‘ yang mampu bergerak dengan melangkah buah-buah catur yang lain.

Tiada buah catur yang mampu bergerak seperti ‘Knight‘ apabila ada halangan di depan. ‘Knight‘ boleh melangkah, buah lain tak boleh.

Asuma gambarkan Shikamaru seperti ‘Knight‘ sebab kecerdikan Shikamaru. Asuma adalah orang pertama yang dapat melihat kecerdikan ini iaitu sewaktu mereka sama-sama bermain Shogi. ‘Knight’ mampu memerangkap dua buah dalam satu pergerakan.

Asuma gambarkan dirinya sebagai askar saja, yang berkorban untuk melindungi ‘Raja’.

Asuma tanya Shikamaru, “Kau rasa di Konoha siapa yang paling sesuai digambarkan sebagai ‘Raja’?”

Shikamaru jawab sama ada Hokage ataupun Daimyo Negara Api.

Asuma cuma gelak-gelak saja dan dia tak bagi jawapan pun. Tapi dia kata, Shikamaru akan faham suatu hari nanti.

Sewaktu kematian Asuma selepas lawan Hidan dari Akatsuki, Asuma beritahu siapa ‘Raja’ yang dimaksudkan pada Shikamaru.

Asuma kata, “Ingat tak kita sembang pasal ‘Raja’ masa main Shogi? ‘Raja’ tersebut adalah kanak-kanak Konoha yang akan membesar melindungi kampung.

Tolong jaga mereka termasuk anak aku yang masih dalam kandungan Kurenai.”

Bermula saat ini, Shikamaru mula menjadi orang yang bertanggungjawab.

Asuma mempunyai idea yang sama dengan Might Guy. Sewaktu Guy membuka potensi tertinggi dirinya, warna auranya seperti warna kemerah-merahan.

Madara sindir Guy seperti orang yang hampir gugur seperti daun luruh.

Guy jawab, “Daun lama perlu gugur untuk melahirkan daun-daun baru.”

Guy maksudkan pengorbanan untuk melindungi generasi muda Konoha.

Dalam anime ini, mereka membawa idea betapa pentingnya generasi muda untuk membangunkan masa depan.

Generasi muda ini adalah bayang masa depan masyarakat dan negara. Generasi muda yang baik, akan membawa masyarakat dan negara yang baik.

Untuk lihat masa depan negara, lihatlah generasi mudanya pada hari ini.

Kalau asyik dengan hiburan aje, masyarakat hiburan sajalah yang akan kita bangunkan kelak.

Dalam sejarah, betapa besarnya peranan orang muda dalam membentuk dunia.

Joan of Arc menyelamatkan Perancis dan menamatkan Perang 100 tahun ketika berumur 16 tahun. Date Masamune mula menggepalai tentera kaumnya sendiri ketika berumur 14 tahun. Sultan Muhammad menaiki takhta ketika berumur 19 tahun.

Orang-orang dewasa sepatutnya berikan bimbingan kepada orang muda untuk membentuk dunia.

Sentiasa terbuka dengan idea-idea mereka. Bukannya berbeza pendapat terus kata mereka tak beradab dan buat alasan ‘aku dah makan asam-garam’ dan ‘kau baru setahun jagung’.

Soekarno kata, “Berikan aku 1000 orang tua, aku akan cabut semeru dari akarnya. Berikan aku 10 pemuda, aku akan goncangkan dunia.”


Rick And Morty: Mengapa Masyarakat Bencikan Orang Cerdik

Banyak yang cuba diketengahkan dalam siri kartun Rick & Morty selama 4 musim ini. Namun, mesej utama yang ingin disampaikan ialah menjadi seorang yang cerdik itu tidak berbaloi, terutamanya dalam dunia sekarang. Dalam siri kartun ini, watak Rick digambarkan sebagai seorang saintis yang pintar, licik, tahu tipu muslihat dan pandai putar belit. Namun orang sepertinya perlu mengalah dengan orang yang dungu macam menantunya Jerry. Bak kata Rick,

“You win, Jerry. No amount of genius can stop your dumb mediocre roots from digging everyone and everything around you and draining them any ability to fend you off.” – Musim ketiga

Dialog ini menceritakan bahawa sebenarnya masyarakat tidak suka orang dungu. Namun apabila mereka cuba menghindar dan menjauhkan diri daripada mereka, orang-orang sebegini akan menarik masyarakat supaya menyebelahi mereka kerana pendekatan psikologi yang dipanggil ‘Bandwagon Effect,’ iaitu kecenderungan untuk masyarakat mengikut majoriti dan menghindari pendapat minoriti.

Antara sebabnya, mengikut psikologis Robert Cialdini, masyarakat tidak suka bazirkan masa mereka dengan mengkaji dan mencari sendiri ilmu setiap perkara yang diutarakan. Jadi, mereka lebih bergantung kepada isyarat populariti, yakni kalau ramai orang Melayu pergi makan kedai itu contohnya, mesti kedai itu halal, walaupun sijil halal tidak ada lagi. Kalau ramai orang terlibat, benda itu berbaloi untuk perhatian kita [1].

Sudah menjadi pengetahuan umum bahawa untuk berjaya dalam hidup, kecerdikan adalah satu perkara penting. Namun, Rick & Morty mengetengahkan soal kecerdikan yang lebih mendalam dan lebih besar. Kecerdikan ini melampaui matlamat untuk mencapai kekayaan dan kejayaan.

Kecerdikan ini selalu diibaratkan sebagai gila, tidak waras dan kurang siuman. Walaubagaimanapun, kecerdikan ini sebenarnya berpandukan perspektif yang lebih kosmik, gambaran hidup yang lebih besar dan tidak boleh diringkaskan dengan kata-kata. Kejujuran, ketelusan dan pandangan kompleks terhadap alam dan masyarakat yang terlalu mendalam (dan terlalu betul) kadang-kadang tidak boleh diterima masyarakat.

Syarikat korporat juga tidak terlepas daripada pandangan sebegini. Majikan tidak akan menggaji orang yang lebih cerdik daripada mereka bukan kerana tergugat kedudukan, tetapi orang cerdik tidak suka kerja yang berulang. Kebanyakan syarikat menggaji mereka yang dikatakan ‘pakar’, iaitu mereka yang buat kerja sama setiap hari, dan dianggap mereka pakar dalam bidang itu kerana mereka tidak lagi buat silap.

Orang cerdik mengalu-alukan kesilapan dan kekhilafan, kerana daripada situ mereka belajar. Jadi syarikat selalunya ‘play safe’ kerana kalau mereka silap, mereka boleh kerugian duit [2]. Watak Rick itu sendiri pun, dalam sitkom tersebut walaupun beliau seorang yang cerdik, tapi beliau tinggal di bawah garaj anaknya dan tidak bekerja.

Selain itu, orang cerdik ini selalunya berfikir banyak sangat, dan ‘overthinking’ boleh membawa kepada kemurungan. Mengikut kajian, kaitan antara ‘overthinking’ dan kemurungan ini umpama persoalan ‘ayam-telur’, kita tidak tahu mana satu yang dahulu, tapi kedua-duanya berkait rapat [3] [4]. Jadi, masyarakat akan cuba sedaya upaya untuk mengelak dari terkena kemurungan, termasuklah melepak dengan orang yang murung. Maka, menjadi orang cerdik ini dipaparkan dalam sitkom Rick & Morty sebagai satu rahmat dan sumpahan dalam masa yang sama.

Masyarakat menganggapnya sumpahan, tapi mengikut kata Dovstoyesky, penulis novel Rusia ‘The Idiot’, adalah lebih baik berduka tapi tahu baik dan buruk, daripada gembira dalam syurga kebodohan. Kata-kata tadi dijadikan sandaran perbandingan watak antara Rick dan Jerry. Rick genius, dengan kebolehan sains beliau boleh lakukan apa saja, namun beliau sengsara, mudah marah, sugul. Berbanding dengan Jerry yang dungu, tapi beliau sentiasa gembira, walaupun kadang-kadang terpaksa minta duit anak sendiri buat belanja. Jerry berfungsi lebih baik jika beliau tidak berfikir panjang, kerana jika beliau fikir panjang, masalah akan timbul.

Stereotaip orang cerdik yang sengsara ini banyak ditonjolkan dalam filem, seperti Ironman, dan dunia realiti mereka yang genius dan cerdik dilanda kemurungan seperti Imam Ghazali, Isaac Newton, Charles Darwin dan ramai lagi. Kajian juga menyokong premis bahawa terdapat kaitan jelas antara genius dan ketidakwarasan [5], seperti Nikola Tesla yang genius, jatuh cinta dengan seekor burung merpati, dan mengikut dirinya burung merpati tu pun suka kat dia [6].

Tambahan pula, kajian mendapati orang cerdik dan kreatif lebih cenderung untuk mengalami sakit mental, kemurungan, alkoholisma dan cubaan bvnuh diri [7]. Tapi bukan semua, ada juga yang hidup normal macam orang lain, seperti Neil DeGrasse Tyson, George R.R. Martin, Carl Sagan. Jadi stereotaip kekal stereotaip dan boleh bukan takdir orang cerdik untuk sengsara, sebaliknya masyarakat yang tentukan sebegitu. Kalau boleh lawan pesepsi masyarakat, tidak ada masalah.

Secerdik mana pun seseorang itu, tidak boleh dinafikan cinta dan kasih sayang memainkan peranan dalam hidup mereka. Semua orang berhak disayangi dan mahu disayangi, walaupun kadang-kadang tidak rasional perlakuan mereka.

RUJUKAN


Mississippi Bubble: Antara Krisis Ekonomi Terawal

Tahukah
anda, daripada mana datangnya asal usul perkataan millionaire? Istilah itu sebenarnya tercetus hasil dari sebuah
peristiwa yang berlaku di Perancis pada kurun ke-18. Peristiwa ini sebenarnya
adalah sebuah kisah yang sangat menarik untuk diceritakan.

 Ia bukan sahaja kisah tentang asal usul
istilah millionaire, tapi ianya  tentang seorang ahli ekonomi yang bermula dari
seorang pembunuh, kemudian dilantik sebagai orang paling berkuasa di Perancis, tetapi
akhirnya menjadi pelarian dan mati dalam kemiskinan. Kisah John Law dan
Mississippi Bubble mempunyai banyak pengajaran yang boleh kita pelajari. Selain
dari itu ianya juga satu gambaran yang jelas tentang keadaan ekonomi dunia
moden hari ini dan kemungkinan juga nasibnya di masa akan datang.

Segalanya bermula sebaik sahaja kemangkatan Louis XIV pada tahun 1715. Louis XIV yang juga digelar sebagai Louis The Great merupakan Raja Perancis yang memerintah sejak 1643. Di bawah pemerintahannya, Perancis merupakan kuasa dominan di Eropah.

Negara itu terlibat dalam banyak kempen ketenteraan dari Perang Perancis-Belanda, Perang Perwarisan Sepanyol, sehinggalah ke Perang Perikatan Besar. Istana Versailles yang besar dan tersergam indah itu juga dibina dibawah pemerintahan beliau. Disebabkan itulah beliau mendapat gelaran tersohor seperti Louis The Great dan juga The Sun King

Namun disebalik kemegahan beliau, beliau meninggalkan Perancis dalam keadaan gawat. Disebabkan oleh kempen peperangan yang berterusan, dan juga pembinaan istana Versailles, Perancis menanggung beban hutang yang menggunung. 3 billion livres adalah jumlah beban yang perlu ditanggung oleh Perancis dan juga pewaris Louis XIV berbanding hanya 145 juta hasil pungutan cukai yang diperolehi.

Perancis yang ketika itu diperintah oleh Bupati Phillipe II, Duke of Orleans (oleh kerana pewaris Louis XIV masih lagi kecil) kini didalam krisis. Phillipe II buntu mencari penyelesaian kepada krisis tersebut yang semakin lama semakin mencengkam Perancis. Tanpa penyelesaian yang jitu, Perancis mungkin akan terjerumus ke dalam kancah krisis ekonomi.

Dalam tidak sedar, penyelesaian kepada masalah Perancis itu datang dari sumber yang tidak disangka. Ianya muncul dari seorang orang kebanyakan dan bukannya kerabat diraja mahupun golongan bangsawan. Ianya datang dari seorang kaki judi yang juga merupakan seorang pembunuh.

Orang yang dimaksudkan
itu, adalah John Law.

John Law, Kaki
Judi,Pembunuh dan juga Ahli Ekonomi

SKaki Judi,Pembunuh dan juga Ahli Ekonomi. Siapa sangka tiga perkataan ini boleh berada dalam satu ayat yang ditulis bagi menggambarkan seseorang. Tapi saya rasa perkataan-perkataan ini adalah sesuatu yang amat sesuai sekali bagi menggambarkan John Law dan juga kisah hidupnya.

Law dibesarkan di bawah bumbung seorang tukang emas di Edinburgh. Pada ketika itu, tukang emas merupakan bentuk terawal bank di mana ia mampu mengeluarkan pinjaman melalui cagaran emas. Disebabkan itulah Law mahir tentang selok-belok perbankan melalui pemerhatiannya pada perusahaan ayahnya sendiri.

Law juga seorang yang cekap dalam pengiraan dan matematik. Malangnya kebolehan yang beliau ada itu tidak digunakan untuk tujuan yang baik, sebaliknya digunakan untuk berjudi. Ini menjadikan hidupnya serba tidak kena.

Apabila ayahnya meninggal dunia beliau dihalau dari rumah kerana tabiatnya yang gemar berjudi itu menyebabkan beliau menghabiskan sisa peninggalan harta ayahnya. Kemudian ketika beliau berumur 23 tahun, beliau telah membunuh seorang pesaing kerana merebutkan seorang wanita. Berpelacaranlah beliau di serata Eropah sebagai seorang kaki judi dan juga seorang pelarian undang-undang.

Namun begitu, berkat pengalaman yang ada, dan kecekapan yang dikurniakan, ia sedikit sebanyak membantu Law dalam memahami institusi perbankan dan juga kewangan. Untuk pengetahuan anda, John Law ini adalah antara pejuang awal wang kertas. Pada tahun 1705 beliau menerbitkan sebuah buku bertajuk, Money and Trade Considered: With a Proposal for Supplying the Nation with Money.

Di dalam buku tersebut John Law menyatakan kritikan beliau terhadap wang emas dan perak. Baginya wang kertas adalah sesuatu yang lebih sesuai untuk digunakan sebagai suatu medium untuk transaksi kerana lebih senang dibawa. Law juga menganggap yang kekayaan sesuatu negara itu lebih bergantung kepada hasil pengeluaran sesuatu negara dan bukannya nilai emas serta perak yang dimiliki.

Konsep yang dibawakan Law itu terkedepan daripada zamannya. 70 tahun lebih awal daripada Adam Smith yang menjadikan idea itu sebagai kontemporari melalui bukunya Wealth of Nations. Law mencadangkan agar sesebuah negara menggantikan wang emas dan perak yang ada kepada wang kertas yang disandarkan melalui kredit dan bon kerajaan.

Cadangan Law itu pada mulanya dipersembahkan pada Parlimen Scotland,kerana krisis yang dialami oleh negara itu disebabkan kegagalan perusahaan mereka di Panama.Namun cadangan Law ditolak mentah-mentah kerana ahli parlimen Scotland kurang yakin dengan Law.

Tapi berbeza pula dengan Perancis. Cadangan Law nampak memberikan harapan. Begitulah terdesaknya Perancis dalam hendak menyelesaikan masalah hutang yang mereka  dihadapi.

Malapetaka Bermula…

Bupati Perancis, Phillipe II menerima cadangan dari Law, untuk mengeluarkan wang kertas sebagai alternatif kepada wang emas dan perak. Atas kebenaran kerajaan Perancis, Law menubuhkan Banque General. Banque General beroperasi menggunakan ¼ modal dari pelabur (emas dan perak) dan selebihnya menggunakan bon hutang kerajaan yang ingin dimansuhkan.

Dalam masa tidak sampai setahun, usaha Law membuahkan hasil. Wang kertas yang dikeluarkan oleh Banque Generale digunakan dengan sangat meluas. Melihatkan populariti wang kertas Law, kerajaan Perancis membenarkan agar cukai kerajaan dibayar menggunakan wang kertas.

Tetapi, apabila semakin ramai orang menggunakan wang kertas Law, semakin berisiko perusahaannya. Law sedar yang beliau tidak mempunyai modal dan aset yang cukup untuk meneruskan perusahaannya. Dianggarkan pada ketika itu, yang kesemua wang kertas yang dikeluarkan Law hanyalah disandarkan pada 10% sahaja jumlah emas dan perak yang dimiliki oleh Banque Generale.

Jika pada suatu ketika, kesemua orang yang menggunakan wang kertas Law ingin menukar wang kertas itu kepada emas, Banque General pastinya akan jatuh bangkrap. Melihatkan pada masalah tersebut, Law menubuhkan sebuah syarikat perdagangan yang dinamakan sebagai Company of the West.

Sepertimana
East India British Company pada zamannya, Company of The West ditubuhkan untuk
“membangunkan” wilayah Mississipi yang ketika itu dimiliki oleh kerajaan
Perancis. Law menawarkan saham kepada sesiapa yang berminat untuk melabur dalam
perusahaan “membangunkan” wilayah paya bakau tersebut.

Di
sinilah kita boleh nampak kebijaksaan pada perancangan Law. Bagi mendapatkan
aset dan kapital bagi meneruskan operasi banknya, beliau menggunakan modal yang
diambil dari pembelian saham Company of The West. Dengan modal tersebut, beliau
boleh mengeluarkan lebih banyak wang kertas.

Dan
lebih banyak wang kertas bermakna, lebih banyak orang boleh membeli saham
Company of The West. Kesemua ini, ditambah dengan permintaan saham yang tinggi,
membuatkan saham syarikat itu melonjak naik. Dari 500 livre ia melonjak naik
sehingga 3000% kepada 15,000 livre.

Kejayaan
Law dalam kedua-dua perusahaannya (Banque General dan juga Company of The West)
menjadikan beliau antara orang yang paling berkuasa di Perancis. Kepercayaan
Bupati Phillipe II juga membolehkan beliau dilantik sebagai Controller of
General Finances (lebih kurang macam Menteri Kewangan Perancis-lah). Law kini
sudahpun menguasai ekonomi Perancis.

Kenapa
kesemua ini boleh berlaku? Sebenarnya ini merupakan antara perancangan licik
Law. Beliau menggembar-gemburkan cerita tentang kekayaan hasil bumi yang
terdapat di Mississipi.

Katanya di situ ada emas, perak, dan hasil bumi yang tidak terkira banyaknya yang memberi pulangan keuntungan yang lumayan buat pelabur. Tetapi di sebalik kisah gebang Law, Mississipi sebenarnya adalah kawasan berpaya yang gersang dari sebarang kekayaan. Di Mississipi mana ada emas dan perak, yang ada hanyalah ular dan buaya.

Saya pasti pembaca semua sudah nampak apa yang sebenarnya sedang berlaku. Company of The West sudah tentu tidak mampu membawa balik sebarang keuntungan pun dari perusahaan mereka di Mississippi. Ia bagaikan satu skim Ponzi.

Namun
begitu, pada ketika inilah istilah “millionaire” wujud buat pertama kalinya
dalam sejarah. Mereka yang sempat menjual saham Company of The West ketika
ianya sedang mencanak naik sempat menjadi jutawan. Tetapi, bagi mereka yang
lain, malang yang sangat besar menimpa.

Khabar
angin mula tersebar. Yang sebenarnya Company of The West tidak mempunyai
sebarang perusahaan yang menguntungkan pun. Dan apabila orang ramai mula
berspekulasi, harga saham Company of The West jatuh merundum.

Hasilnya?
Satu Malapetaka. Harga saham Company of The West jatuh ke paras 500 livre.
Mereka yang terlibat dan memiliki saham syarikat tersebut mula panik dan
bertebaran ke bank bagi menukar kembali wang kertas mereka kepada emas.

Tetapi
nasi sudahpun menjadi bubur. Banque General tidak mempunyai emas dan perak yang
cukup dan akhirnya terpaksa menghentikan pengeluaran wang kertas sepenuhnya.
Ramai orang jatuh miskin kerana wang kertas yang mereka miliki sudah tidak
mempunyai nilai lagi.

Pengajarannya….

Law kini menjadi orang yang paling dibenci di Perancis. Daripada hero yang kononnya telah menyelamatkan Perancis dari kancah krisis ekonomi, beliau jatuh menjadi penjahat yang menjerumuskan Perancis dan seluruh rakyatnya dalam kemiskinan. Harga barang meningkat naik sehingga 60 kali ganda.

Rakyat menjadi berang dan mula mencari Law untuk melepaskan geram. Menyedari perkara itu, Law melarikan diri seminggu selepas jatuhnya Company of The West dalam kegelapan malam.

Banyak pengajaran yang kita boleh dapat dari kisah Law dan Mississipi Bubble. Dari buruknya sifat tamak, pembohongan, kepentingan ilmu untuk menilai pembohongan dan juga tentang sistem mata wang kita sendiri.

Walaupun eksperimen Law untuk menukarkan semua mata wang emas kepada mata wang kertas gagal, ianya menjadi satu batu asas kepada sistem mata wang kertas yang kita gunakan sekarang. Segala kelemahan dan kesilapan Law diambil sebagai pengajaran bagi menambah baik sistem mata wang yang kita gunakan pada masa kini.

Rujukan dan Bacaan
Lanjut:

Sizemore,
L.Charles (Januari,2011), “John Law: Rake, Murderer, and Father of Central
Banking” Charlessizemore.com

Hanke,
Steven (Mac, 2018), “A Cautionary Tale Of Public-Private Partnerships: John Law
And The Mississippi Company” Forbes

Macleod,Alasdair
(Ogos, 2018), “John Law and the Mississippi Bubble – 300 Years Later” Mises Institute

Norman,Jesse
(September, 2018), “John Law: the Scottish gambler who rescued France from
bankruptcy” The Spectator

Harari,
Yuval N. author. (2015). Sapiens : a brief history of humankind. New York
:Harper, (m.s 354-356)

Extra Credit (Oktober 2016), “The History of Paper Money – Lay Down the Law – Extra History – #4” YouTube. https://www.youtube.com/watch?v=lzH1p3t2oRE